Proposta għal direttiva tal-Parlament Ewropew u tal-Kunsill dwar ir-riassigurazzjoni u li temenda d-Direttivi tal-Kunsill 73/239/KEE, 92/49/KEE u d-Direttivi 98/78/KE u 2002/83/KE {SEK(2004)443} /* KUMM/2004/0273 finali - COD 2004/0097 */





Brussel 21.4.2004 KUMM(2004) 273 finali 2004/0097 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar ir-riassigurazzjoni u li temenda d-Direttivi tal-Kunsill 73/239/KEE, 92/49/KEE u d-Direttivi 98/78/KE u 2002/83/KE {SEK(2004)443} (preżentata mill-Kummissjoni) 1. KUMMENTI ĠENERALI [1] SUQ FINANZJARJU wieħed fl-UE se jkun fattur ewlieni fil-promozzjoni tal-kompetittività ta’ l-ekonomija Ewropea u biex jitbaxxew l-ispejjeż kapitali għall-kumpaniji. Suq integrat, regolat b’mod xieraq u mmexxi bi prudenza , jagħti benefiċċji kbar lill-konsumaturi u lill-parteċipanti l-oħrajn fis-suq, permezz ta’ sigurtà akbar kontra n-nuqqasijiet istituzzjonali. Il-mezz biex jinkiseb dan is-suq integrat huwa l-Pjan ta’ Azzjoni dwar is-Servizzi Finanzjarji. Il-Pjan ta’ Azzjoni dwar is-Servizzi Finanzjarji ħabbar proposta għal direttiva dwar is-sorveljanza tar-riassigurazzjoni fil-bidu ta’ l-2004. Ir-riassigurazzjoni hija trasferiment strutturat tar-riskju bejn intrapriża ta’ l-assigurazzjoni u kumpanija tar-riassigurazzjoni. Ir-riassigurazzjoni twettaq dawn il-funzjonijiet li ġejjin għal kumpanija ta’ l-assigurazzjoni: tnaqqis ta’ riskji tekniċi, trasferiment permanenti ta’ riskji tekniċi lir-riassiguratur, żjieda ta’ l-omoġeneità tal-portafoll ta’ l-assigurazzjoni, tnaqqis tal-volatilità tar-riżultati tekniċi, sostituzzjoni għall-kapital/fondi tal-kumpanija stess, provvista ta’ fondi għal skopijiet ta’ iffinanzjar u fornitura ta’ proviżjon ta’ servizz. Minkejja l-konnessjoni ovvja tagħha man-negozju ta’ l-assigurazzjoni diretta, hemm xi karatteristiċi speċifiċi tar-riassigurazzjoni li ta’ min jenfasizza. M’hemm ebda relazzjoni kuntrattwali diretta bejn ir-riassiguratur u l-assigurat oriġinali, u d-detenturi tal-polzi normalment m’għandhom ebda priorità fuq l-assi tar-riassiguratur biex ikopru t-talbiet tagħhom. Barra minn hekk, ir-riassigurazzjoni hija attività ta’ negozju bejn partijiet professjonali. In-negozju tar-riassigurazzjoni huwa aktar internazzjonali u għandu livelli ogħla ta’ diversità fejn jidħlu l-ġeografija u l-kombinazzjonijiet ta’ linji assigurati min-negozju ta’ l-assigurazzjoni diretta. Is-settur tar-riassigurazzjoni għandu rwol ewlieni fl-ekonomija billi jipprovdi kopertura sħiħa tar-riskji kollha għar-riskji assunti mill-kumpaniji ta’ l-assigurazzjoni f’isem il-klijenti tagħhom. Filwaqt li l-livell medju ta’ ċessjoni fl-UE huwa x’aktarx baxx (i.e. xi 10% tal-primjums kollha ta’ l-assigurazzjoni huma riassigurati), il-livell ta’ ċessjoni huwa relattivament għoli għal xi attivitajiet (i.e. bħala medja, 18% għall-primjums ta’ l-assigurazzjoni li ma tkunx fuq il-ħajja huma riassigurati, meta mqabbla ma’ medja ta’ 3% għall-primjums ta’ l-assigurazzjoni fuq il-ħajja). Minbarra li jassiguraw lill-assiguraturi, ir-riassiguraturi huma wkoll intermedjarji finanzjarji u investituri istituzzjonali ewlenin u l-assi finanzjarji tar-riassiguraturi rrappreżentaw 1% tas-suq globali tas-sigurtajiet fl-2001[2]. Għalhekk, l-istabbilità tas-settur tar-riassigurazzjoni mhix biss vitali għas-settur ta’ l-assigurazzjoni b’mod ġenerali, iżda wkoll għandha implikazzjonijiet importanti għas-sistema finanzjarja meħuda kollha flimkien. L-evidenza reċenti dwar diffikultajiet finanzjarji fost ir-riassiguraturi iffokat l-attenzjoni fuq il-livell u n-natura tar-riskju assunt fis-settur. Ir-riassiguraturi jiffaċċjaw żewġ riskji minbarra dawk iffaċċjati mill-assiguraturi ewlenin. L-ewwel, normalment huma esposti għal aktar volatilità fir-riżultati finanzjarji tagħhom minħabba li jipproteġu s-suq primarju fiż-żmien ta’ l-akbar bżonn bħalma jiġri f’każ ta’ riskji ġejjin minn katastrofi. B’konsegwenza ta’ dan ir-riskju, hemm bżonn li jżommu livelli relattivament għoljin ta’ kapitalizzazzjoni. It-tieni, jistgħu jiġu msejħa biex jagħtu appoġġ għal sussidjarji li qed ifallu, minħabba li huma spiss il-kumpanija parent li tkun fil-kummerċ u li tinsab fuq nett fi struttura ta’ grupp. Minkejja dawn ir-riskji addizzjonali, ir-riassiguraturi joperaw f’suq globali fejn l-attivitajiet tagħhom ħafna drabi mhumiex soġġetti għal superviżjoni prudenzjali jew ir-reġim huwa eħfef minn dak li jgħodd għall-assiguraturi primarji. Barra minn dan, m’hemm ebda qafas globali għas-sorveljanza tar-riassigurazzjoni. Din is-sitwazzjoni qajmet ansjetà dwar riskji potenzjali fl-industrija tar-riassigurazzjoni. Min-naħa l-oħra, ir-riassiguraturi jistgħu jibbenefikaw minn effetti sinifikanti ta’ diversifikazzjoni ġeografika u settorali f’livell akbar mill-kumpaniji diretti. Ir-riassigurazzjoni hija industrija li fil-biċċa l-kbira tagħha hija internazzjonali b’numru limitat ta’ kumpaniji kbar. Fl-2002, il-primjum totali tar-riassigurazzjoni ta’ l-40 akbar gruppi tar-riassigurazzjoni ammonta għal USD 138 601 200 000, li minnhom USD 58 544 000 000 ġew minn riassiguraturi fl-UE[3]. Fl-UE, il-Ġermanja għandha pożizzjoni dominanti b’kumpaniji bħal Munich Re, Hannover Re u Allianz Re. Lloyd's hija l-akbar kumpanija li tissottiskrivi r-riassigurazzjoni fir-Renju Unit, u SCOR flimkien ma’ Axa Re huma l-akbar riassiguraturi Franċiżi. 1) Il-ħtieġa għal qafas legali Ewropew għas-sorveljanza tar-riassigurazzjoni Bħalissa m’hemm ebda regoli armoniżżati dwar ir-riassigurazzjoni fl-UE. In-nuqqas ta’ qafas regolatorju ta’ l-UE għar-riassigurazzjoni irriżulta f’differenzi sinifikanti fil-livell ta’ sorveljanza ta’ l-intrapriżi tar-riassigurazzjoni fl-UE. Ir-regoli nazzjonali differenti ħolqu nuqqas ta’ ċertezza għal kumpaniji ta’ assigurazzjoni diretta (u d-detenturi tal-poloz tagħhom), ostakoli għall-kummerċ fis-suq intern, piż amministrattiv u spejjeż kif ukoll dgħajjfu il-pożizzjoni ta’ l-UE f’negozjati internazzjonali tal-kummerċ: In-nuqqas ta’ ċertezza għal intrapriżi ta’ assigurazzjoni diretta (u d-detenturi tal-poloz tagħhom): Ir-reġimi differenti tas-sorveljanza tar-riassigurazzjoni fl-UE rriżultaw f’diffikultajiet akbar għall-intrapriżi ta’ l-assigurazzjoni diretta biex jagħżlu lir-riassiguraturi tagħhom b’mod prudenti u li bih l-ispiża tkun effikaċi. L-għażla ta’ riassiguraturi hija ta’ importanza deċiżiva għal kumpanija ta’ l-assigurazzjoni, u tista’ wkoll taffettwa l-abbiltà tal-kumpanija li tħallas it-talbiet għall-indennizz lid-detenturi tal-poloz. L-ostakoli għall-kummerċ: Xi pajjiżi fl-UE jużaw sistemi fejn l-assi tar-riassiguratur jiġu mirhuna (kollateralizzati) sabiex ikopru il-proviżjonijiet fuq talbiet pendenti għall-indennizz. Dan jagħmilha aktar diffiċli biex l-amministrazzjoni ta’ l-investiment isir bl-aqwa mod, u għalhekk jirriżulta fi spejjeż tal-ħidma ogħla għall-intrapriżi tar-riassigurazzjoni. Dan fil-fatt jista’ jżid il-prezz li jitlob ir-riassiguratur talli jieħu fuqu r-riskji mingħand il-kumpaniji ta’ l-assigurazzjoni diretta. Il-kumpaniji tar-riassigurazzjoni jistgħu wkoll jiddeċiedu ma jkunux attivi fi swieq li jitolbu li tinżamm garanzija, u għalhekk id-disponibilità tal-protezzjoni tar-riassigurazzjoni tkun aktar ristretta. Il-piż amministrattiv: Fl-UE, il- Comité Européen des Assurances (CEA) u l-OECD identifikaw x’impedimenti amministrattivi hemm biex servizzi ta’ riassigurazzjoni jkunu jistgħu jingħataw minn naħa għal oħra tal-fruntieri nazzjonali. In-nuqqas ta’ għarfien reċiproku bejn l-awtoritajiet tas-sorveljanza fl-UE fir-riassigurazzjoni f’xi każijiet ifisser li intrapriżi tar-riassigurazzjoni huma suġġetti għal regoli ta’ sorveljanza differenti f’bosta Stati Membri. Għal kumpaniji tar-riassigurazzjoni, dan jista’ jwassal għal xogħol doppju sinifikanti u aktar piżijiet amministrattivi. Eżempji ta’ miżuri amministrattivi ta’ piż huma l-bosta verifiki li l-persuna hija xierqa u idonea magħmula dwar l-ogħla individwi fl-amministrazzjoni tal-grupp, rekwiżit doppju għall-konferma mill-awdituri tal-bilanċi kif ukoll l-obbligu tal-fergħat li joħorġu rendikonti finanzjarji skond il-GAAP (prinċipji tar-rendikonti ġeneralment aċċettati) lokali għall-grupp kollu. In-negozjati internazzjonali tal-kummerċ: Hemm min jargumenta illi n-nuqqas ta’ sistema armoniżżata ta’ l-UE tagħmel aktar diffiċli l-ftehim ta’ għarfien reċiproku internazzjonali. In-nuqqas ta’ dawn il-ftehim ifisser li r-riassiguraturi Ewropej għandhom quddiemhom ostakoli importanti għad-dħul fis-swieq barranin, bħal ma hi l-ħtieġa li tinżamm garanzija għall-valur tar-rabtiet tagħhom fis-suq barrani fejn ir-riassiguratur bi ħsiebu jwettaq il-kummerċ. Jekk ma jittieħdu ebda azzjonijiet fuq livell ta’ l-UE, hemm riskju li s-suq intern tas-servizzi tar-riassigurazzjoni jkompli jaħdem b’mod li mhuwiex l-aħjar possibbli, li jagħmel ħsara lill-industrija tar-riassigurazzjoni fl-UE. In-negozjati mas-swieq terzi dwar ftehim dwar għarfien reċiproku jkun b’mod sinifikanti aktar diffiċli. Ingħatat attenzjoni sinifikanti fuq livell internazzjonali f’dawn l-aħħar snin, għas-sorveljanza tar-riassigurazzjoni. Il-G7 u l-IMF urew it-tħassib tagħhom li n-nuqqas ta’ regolazzjoni tar-riassigurazzjoni jista’ jimpedixxi l-istabbilità finanzjarja internazzjonali. Fil-fatt, f’reviżjonijiet reċenti tal-Programm ta’ Stima tas-Settur Finanzjarju (FSAP) fl-Istati Membri, l-IMF tenn l-ħtieġa għal leġislazzjoni f’dan il-qasam. L-FSF (Forum ta’ l-Istabbilita’ Finanzjarja - Financial Stability Forum ) darba wara l-oħra wera t-tħassib tiegħu dwar it-trasparenza tas-suq tar-riassigurazzjoni u għalhekk ħoloq grupp ta’ ħidma biex jindirizza l-kwistjoni. L-OECD għandha xogħol għaddej fil-qasam tar-riassigurazzjoni, b’mod partikolari dwar tpartit ta’ informazzjoni dwar il-kumpaniji tar-riassigurazzjoni bejn dawk li jissorveljaw. Ix-xogħol ta’ l-IAIS (Għaqda Internazzjonali ta’ l-Awtoritajiet li Jissorveljaw l-Assigurazzjoni - International Association of Insurance Supervisors ) dwar ir-riassigurazzjoni huwa kkoordinat fil-qrib mal-proġett mgħaġġel ta’ l-UE. Ġie adottat sett ta’ prinċipji għal rekwiżiti minimi għas-sorveljanza tar-riassiguraturi kif ukoll standard dwar is-sorveljanza tar-riassiguraturi. 2) L-istrateġija tad-Direttiva Kmieni waqt ix-xogħol dwar is-sorveljanza tar-riassiguraturi, is-Servizzi tal-Kummissjoni fasslu tliet prinċipji ta’ gwidi għal reġim futur ta’ l-UE tas-sorveljanza tar-riassiguraturi: - Is-sistema għandha twaqqaf reġim sod u prudenti fl-interess tad-detenturi tal-poloz ta’ l-assigurazzjoni. Riassiguraturi b’saħħithom u sorveljati tajjeb jikkontribwixxu għal suq intern aktar b’saħħtu u stabbilità finanzjarja internazzjonali. - Is-sistema għandha tibni fuq koordinazzjoni essenzjali tal-leġislazzjoni ta’ l-Istati Membri u l-għarfien reċiproku tas-sorveljanza fl-Istat Membru fejn hija liċenzjata l-intrapriża tar-riassigurazzjoni. Ladarba liċenzjata mill-Istat Membru tagħha, intrapriża tar-riassigurazzjoni għandha awtomatikament tiġi permessa li twettaq in-negozju tar-riassigurazzjoni fil-Komunità Ewropea kollha taħt il-libertà ta’ l-istabbiliment u l-libertà li tipprovdi s-servizzi. M’għandha ssir ebda sorveljanza addizzjonali ta’, jew verifika dwar, l-intrapriża tar-riassigurazzjoni minn dawk li jissorveljaw fl-Istati Membri li jospitaw. Din l-istrateġija wriet l-idonejità tagħha matul bosta snin fil-qasam ta’ l-assigurazzjoni diretta, fejn ġiet introdotta mit-Tielet Direttivi dwar l-Assigurazzjoni[4]. - L-introduzzjoni ta’ sistema armoniżżata għas-sorveljanza tar-riassigurazzjoni għandha twassal għat-tħassir ta’ sistemi bir-rahan ta’ l-assi biex ikopru proviżjonijiet dwar talbiet pendenti għall-indennizz. Wara konsultazzjoni estensiva, il-Kummissjoni għażlet li tippreżenta proposta għal direttiva b’dawn il-karatteristiċi li ġejjin: - Strateġija ta’ sorveljanza bbażata fuq l-armoniżżazzjoni u l-għarfien reċiproku; - Metodu mgħaġġel għal direttiva bbażata primarjament fuq regoli preżenti dwar sorveljanza diretta; - Sistema ta’ liċenzjar obbligatorju - Rekwiżiti dwar marġini ta’ solvibiltà skond dawk ta’ l-assigurazzjoni diretta, iżda bil-possibilità li dan il-marġinu jiżdied sa 50 % permezz tal-komitoloġija għal riassigurazzjoni li ma tkunx fuq il-ħajja fejn dan huwa ġustifikat b’mod oġġettiv. Strateġija ta’ sorveljanza ta’ l-UE għandha tkun bażata fuq regoli legali armoniżżati li jiggarantixxugħarfien reċiproku bejn l-Istati Membri. Il-Kummissjoni temmen li s-sorveljanza ta’ l-assigurazzjoni u r-riassigurazzjoni hija fl-interess pubbliku u teħtieġ regolamentazzjoni pubblika. Sistemi oħrajn (per eżempju, strateġiji bażati fuq żvelar volontarju) ma jipprovdux fidi biżżejjed fis-sistema ta’ sorveljanza. In-nuqqas ta’ sanzjonijiet tanġibbli f’din l-istrateġija bażata fuq żvelar tista’ tagħmel lis-sistema inqas effiċjenti meta jiġu indirizzati problemi potenzjali fl-intrapriżi tar-riassigurazzjoni. Il-Kummissjoni temmen li hemm ħtieġa għal azzjoni espedjenti biex tikseb riżultati tanġibbli f’perspettiva fit-terminu qasir għal medju. Il-punt tat-tluq ta’ soluzzjoni “mgħaġġla” bħal din ikunu r-regoli kurrenti dwar sorveljanza diretta u l-prattika fil-kummerċ, bl-aġġustamenti fejn xierqa. Il-proġett fit-terminu twil "Solvency II" għall-assigurazzjoni madankollu taffettwa wkoll ir-riassigurazzjoni, u dan ix-xogħol jista’, fil-parti pjuttost kbira tiegħu, jibni fuq il-kisbiet fi proġett mgħaġġel. Id-Direttiva proposta titlob li l-intrapriżi tar-riassigurazzjoni – bħall-kumpaniji ta’ l-assigurazzjoni diretta – ikunu liċenzjati sabiex iwettqu l-kummerċ tar-riassigurazzjoni. L-effiċjenza ta’ sistema ta’ liċenzjar ġiet ipprovata bl-użu wiesa’ tagħha fis-settur finanzjarju. Tali sistema tagħti wkoll mandat ċar lil min jissorvelja, inkluż il-poter li jitneħħew kumpaniji li mhumiex xierqa mis-suq tar-riassigurazzjoni. Barra minn dan, sistema ta’ liċenzjar tiżgura trattament konsistenti ta’ l-entitajiet kollha tar-riassigurazzjoni fl-UE, li ma kienx ikun il-każ kieku ntgħażlet soluzzjoni hekk imsejħa "passaport" (fejn kumpanija stess tagħżel jekk tapplikax għal passaport). Minbarra dan, din is-sistema żżid ir-responsabbiltà ta’ l-awtoritajiet tas-sorveljanza ta’ l-Istat Membru fejn l-intrapriża għandha l-uffiċċju prinċipali, minħabba li jsiru l-unika awtorità kompetenti għas-sorveljanza prudenzjali ta’ l-intrapriża tar-riassigurazzjoni fil-Komunità. Is-sistema teħtieġ kooperazzjoni mtejba bejn l-awtoritajiet kompetenti ta’ l-Istati Membri. L-assigurazzjoni u r-riassigurazzjoni huma attivitajiet relatati u konsegwentament ir-rekwiżiti dwar is-solvibiltà għaż-żewġ attivitajiet għandhom ikunu simili. Id-Direttiva proposta għalhekk fiha rekwiżiti dwar is-solvibbiltà għar-riassigurazzjoni fuq il-ħajja li huma identiċi għal dawk ta’ l-assigurazzjoni fuq il-ħajja. Għar-riassigurazzjoni li ma tkunx fuq il-ħajja il-punt tal-bidu huwa li għandhom jgħoddu regoli simili. Madankollu, għar-riassigurazzjoni li ma tkunx fuq il-ħajja, id-Direttiva proposta fiha l-possibiltà ta’ rekwiżit ta’ solvibbiltà miżjud wara deċiżjoni tal-komitoloġija. Il-Kummissjoni tqis din il-possibbiltà ta’ “titjib fil-klassi” għal xi klassijiet ta’ riassigurazzjoni jew tipi ta’ kuntratt ta’ riassigurazzjoni (sa 50%) bħala parti essenzjali tad-Direttiva proposta. Għandha tipprovdi għodda importanti biex tirfina r-rekwiżiti ta’ solvibbiltà biex ikunu aktar xierqa għan-natura tal-kummerċ tar-riassigurazzjoni. L-għażla tal-komitoloġija tintuża biss wara analiżi dettaljata u konsultazzjoni estensiva mal-partijiet interessati. Sabiex tiżgura kundizzjonijiet ugwali bejn l-intrapriżi tar-riassigurazzjoni u l-intrapriżi ta’ l-assigurazzjoni li jagħmlu attivitajiet ta’ riassigurazzjoni, il-proposta tipprovdi wkoll għall-emendi li bħala konsegwenza huma meħtieġa għad-Direttiva dwar l-assigurazzjoni li ma tkunx fuq il-ħajja 73/239/KEE u għad-Direttiva dwar l-assigurazzjoni fuq il-ħajja 2002/83/KE. Għalhekk, l-intrapriżi ta’ l-assigurazzjoni li jwettqu r-riassigurazzjoni permezz ta’ attivitajiet ta’ aċċettazzjoni jkunu suġġetti għad-disposizzjonijiet tad-direttiva tar-riassigurazzjoni dwar il-marġinu ta’ solvibbiltà mitlub, fejn il-volum ta’ l-attivitajiet ta’ riassigurazzjoni tagħhom jirrapreżenta parti sinifikanti tal-kummerċ kollu tagħhom (Artikoli 57(5) u 59(8)). Dawn id-disposizzjonijiet jgħoddu biss meta d-deċiżjoni li taġġusta l-marġini ta’ solvibiltà mitlub għall-attivitajiet tar-riassigurazzjoni li ma tkunx fuq il-ħajja tkun ġiet adottata mill-Kummissjoni. 2. IL-KONSULTAZZJONI MA’ DAWK KOLLHA LI GħANDHOM XI INTERESS, U L-EVALWAZZJONI TA’ L-IMPATT a) Il-konsultazzjoni ma’ dawk kollha li għandhom xi interess Dawk interessati ġew ikkonsultati b’mod regolari matul il-proġett, u pprovdew lill-Kummissjoni kontribuzzjoni importanti ħafna. Fil-bidu tal-proġett, ġiet organizzata seduta b’aktar minn 100 parteċipant, u wara l-parteċipanti kollha (kif ukoll partijiet interessati oħrajn) ġew inklużi f’lista ta’ l-impostar li min kien fuqha rċieva d-dokumenti kollha prodotti taħt il-proġett jew messaġġ li qal li ġew impoġġija dokumenti ġodda fuq il- website tal-Kummissjoni dwar ir-riassigurazzjoni. Ġie ppubblikat ukoll studju dwar is-sorveljanza tar-riassigurazzjoni.[5] Il-proġett ġie segwit minn partijiet interessati minn varjetà wiesagħa ta’ setturi u professjonijiet. Is-setturi kkonsultati huma bażikament dawn li ġejjin: l-assigurazzjoni (kumpaniji kummerċjali, assigurazzjoni ta’ wieħed lill-ieħor ( mutuals ), koperattivi eċċ), l-għaqdiet ta’ l-assigurazzjoni (fuq livell ta’ l-UE kif ukoll dak nazzjonali), l-intermedjarji ta’ l-assigurazzjoni (sensara, eċċ), l-għaqdiet taż-żamma tal-kotba, l-għaqdiet ta’ l-attwarji, l-industrija ġenerali (UNICE), l-analisti, il-meniġers tar-riskju / meniġers ta’ l-assigurazzjoni ta’ kumpaniji “ captive ”, l-organizzazzjoni ta’ l-SME (BEUC), id-ditti ta’ konsulenza, il-banek, id-ditti ta’ l-avukati, l-aġenziji ta’ klassifikazzjoni. Il-Kummissjoni bbenefikat b’mod sinifikanti mill-kontribut li taw dawk kollha li għandhom interess, b’mod partikolari minħabba li l-proġett involva ħafna kwistjonijiet tekniċi diffiċli ħafna. Id-dokumenti li ntbagħtu għall-kummenti kellhom x’jaqsmu ma’ kwistjonijiet ta’ politika kif ukoll kwistjonijiet dettaljati. Il-kummenti rċevuti dwar l-għanijiet tal-proġett tar-riassigurazzjoni Il-kummentaturi b’mod ġenerali taw ħafna appoġġ għat-tliet għanijiet ewlenin tal-proġett. Xi wħud mill-Istati Membri qajmu kummenti dwar il-fatt li l-koordinazzjoni essenzjali tal-leġislazzjoni nazzjonali u l-għarfien reċiproku jipprojbixxu verifiki jew rekwiżiti addizzjonali mill-Istati Membri li jospitaw. B’mod partikolari, l-Istati Membri li bħalissa jużaw l-għotja ta’ garanziji ovvjament esprimew oġġezzjonijiet għat-tħassir ta' sistemi li jinvolvu r-rahan ta’ l-assi biex ikopru l-proviżjonijiet tekniċi fuq it-talbiet pendenti għall-indennizz. Madankollu, dawk interessati kollha taw appoġġ unanimu għall-għan kif formolat mis-servizzi tal-Kummissjoni. Xi Stati Membri kkummentaw dwar id-differenza fil-garanziji bejn l-oqsma ta’ l-assigurazzjoni fuq il-ħajja u l-assigurazzjoni li ma tkunx fuq il-ħajja. Il-kummenti rċevuti dwar il-kwistjonijiet ewlenin ta’ politika L-istrateġija għal qafas ta’ sorveljanza għar-riassigurazzjoni Il-parti l-kbira tal-kummentaturi kienu favur strateġija ta’ sorveljanza għar-riassigurazzjoni. Xi kumpaniji argumentaw favur soluzzjonijiet volontarji, iżda numru akbar ta’ kumpaniji u għaqdiet iddikjaraw li soluzzjoni ta’ sorveljanza biss tista’ twassal għal titjib fil-kwalità fir-riassigurazzjoni ta’ l-UE. Alternattiva ta’ status quo ma ġiet appoġġjata minn ħadd fost dawk interessati ewlenin. L-Istati Membri argumentaw favur strateġija mgħaġġla, u din kienet ukoll il-perspettiva ċara tal-Kumitat ta’ l-Assigurazzjoni. Dawk interessati l-oħrajn taw ħafna appoġġ għal soluzzjoni mgħaġġla bażata fuq regoli kurrenti dwar is-sorveljanza diretta. Speċjalisti tekniċi (bħall-attwarji u accountant) madankollu indikaw li t-terminu ristrett li ngħata (2004) jillimita n-numru ta’ soluzzjonijiet possibbli, u b’hekk jippostponi l-introduzzjoni ta’ xi metodi sakemm jiġi finalizzati l-proġett Solvibiltà II. Rekwiżiti ta’ solvibbiltà għar-riassigurazzjoni li ma tkunx fuq il-ħajja: Ir-reazzjonijiet minn dawk interessati fuq il-livell tar-rekwiżiti tas-solvibiltà kienu ħafna u qawwijin. Kien hemm numru kbir ta’ laqgħat mal-partijiet interessati, b’mod partikolari l-industrija ta’ l-assigurazzjoni, l-industrija tar-riassigurazzjoni minn kumpanija “captive”, meniġers tar-riskju, attwarji, konsulenti u accountants. B’mod ġenerali, ir-rappreżentanti ta’ l-industrija u l-konsultenti ta’ l-assigurazzjoni argumentaw li r-riassigurazzjoni hija attività qrib l-assigurazzjoni diretta u għalhekk għandhom jgħoddu l-istess rekwiżiti dwar solvibbiltà. Madankollu xi awtoritajiet li jissorveljaw l-assigurazzjoni kellhom opinjoni qawwija li r-riassigurazzjoni hija aktar volatili u aktar diffiċli li tiġi sorveljata u għalhekk ikun xieraq rekwiżit ftit aktar għoli. Il-Kummissjoni qieset il-fehmiet differenti espressi meta elaborat ir-rekwiżiti tas-solvibiltà stabbiliti fil-proposta għal Direttiva (Artikoli 37 u 40) Rekwiżiti ta’ solvibiltà għar-riassigurazzjoni fuq il-ħajja: Din il-kwistjoni kienet ukoll is-suġġett ta’ ħafna diskussjoni, kemm dwar ir-rekwiżiti attwali kif ukoll il-metodi ta’ kalkolu. Is-Servizzi tal-Kummissjoni fil-fatt ikkonsultaw soluzzjonijiet differenti. Filwaqt li kkunsidrat il-kummenti li rċeviet, il-Kummissjoni kkonkludiet li jkun preferibbli li tintuża l-istess strateġija bħall-assigurazzjoni diretta (regoli diretti dwar il-ħajja għar-riassigurazzjoni fuq il-ħajja, u regoli diretti mhux fuq il-ħajja dwar ir-riassigurazzjoni mhux fuq il-ħajja; Artikoli 38- 40). Il-Kummenti rċevuti dwar kwistjonijiet legali dettaljati Matul l-2003 kien hemm ukoll bosta konsultazzjonijiet dwar kwistjonijiet legali dettaljati. Il-proposta kurrenti ġiet preparata fid-dawl tal-kummenti minn partijiet interessati, b’mod partikolari l-industrija ta’ l-assigurazzjoni u l-professjoni ta’ l-attwarji. Ftit mis-sottomissjonijiet kienu dettaljati ħafna u taw kontribuzzjoni siewja ħafna għax-xogħol tas-Servizzi tal-Kummissjoni. b) L-istima ta’ l-impatt Saret stima estiża dwar l-impatt sabiex jiġi identifikat jekk hemmx ħtieġa ta’ azzjoni fuq livell ta’ l-UE u fil-każ ta’ risposta pożittiva, l-azzjoni meħtieġa. L-istima dwar l-impatt turi qbil ġenerali dwar il-ħtieġa ta’ din l-azzjoni jekk l-għanijiet imsemmija fit-Taqsima 1 ta’ dan il-memorandum ta’ spjegazzjoni kellhom jintlaħqu. Dwar l-alternattivi differenti ta’ politika meqjusa sabiex jintlaħqu dawn l-għanijiet, ġew meqjusa tliet għażliet: 1. Status quo , i.e. ebda tibdil fis-sitwazzjoni kurrenti 2. Soluzzjoni tal-mekkaniżmu tas-suq/ żvelar volontarju ta’ informazzjoni dwar ir-riassigurazzjoni, u alternattivament rakkmandazzjoni dwar prattika ta’ sorveljanza indiretta. 3. Soluzzjonijiet ta’ sorveljanza. Kif intqal aktar `il fuq fit-Taqsima 2, il-parti l-kbira ta’ l-Istati Membri u l-organizzazzjonijiet ta’ l-industrija jemmnu li hemm ħtieġa ta’ azzjoni ta’ sorveljanza f’dan il-qasam. L-Ewwel Għażla ma ngħatatx appoġġ minn prattikament ebda kummentatur. It-Tieni Għażla wkoll ġiet meqjusa bħala li ma tagħtix fiduċja suffiċjenti fis-sistema ta’ sorveljanza. In-nuqqas ta’ sanzjonijiet tanġibbli fi strateġija bħal din, ibbażata fuq l-iżvelar, jista’ jnaqqas l-effiċjenza tas-sistema meta jiġu indirizzati problemi potenzjali fl-intrapriżi tar-riassigurazzjoni. Għal dak li għandu x’jaqsam mat-Tielet Għażla (strateġija ta’ sorveljanza), ġew kunsidrati żewġ alternattivi: 1. Sistema ta’ passaport volontarju għal kumpaniji li jixtiequ josservaw is-sistema 2. Sistema ta’ liċenzjar obbligatorju. Wara konsultazzjoni wiesgħa ma’ l-Istati Membri, l-industrija ta’ l-assigurazzjoni u partijiet oħrajn interessati, il-Kummissjoni ddeċidiet li tipproponi sistema ta’ liċenzjar. Sistema ta’ liċenzjar hija skond l-istrateġija mwettqa mill-UE sabiex tikseb is-suq intern fis-settur finanzjarju b’mod ġenerali u fl-assigurazzjoni b’mod partikolari (liċenzja unika u kontroll ta’ kwistjonijiet prudenzjali f’idejn il-pajjiż fejn l-intrapriża għandha l-uffiċċju prinċipali). Din is-sistema wriet l-effiċjenza tagħha minn mindu ġiet stabbilita mit-tielet Direttivi dwar l-assigurazzjoni fl-1994. Hija tiżgura s-saħħa finanzjarja ta’ l-intrapriżi tar-riassigurazzjoni, u għalhekk l-istabbiltà tas-swieq ta’ l-assigurazzjoni, minħabba li tgħodd għal kwalunkwe intrapriża tar-riassigurazzjoni fil-Komunità u mhux biss għal dawk b’perspettiva Ewropea. Sistema ta’ liċenzjar twassal ukoll għal aktar koordinazzjoni bejn it-trattament mill-Istati Membri tar-riassiguraturi kollha u tkun l-aktar xierqa biex tilħaq l-għan li jitwaqqaf suq intern veru għar-riassigurazzjoni. Fl-aħħar l-introduzzjoni ta’ reġim ta’ sorveljanza bażat fuq is-sorveljanza ta’ l-intrapriżi kollha tar-riassigurazzjoni minn awtoritajiet kompetenti pubbliċi hija wkoll skond id-direzzjoni tal-proġett kurrenti tas-sorveljanza tar-riassigurazzjoni mwettaq mill-IAIS, li l-Istati Membri kollha u l-Kummissjoni Ewropea huma membri tagħha L-istima estiża dwar l-impatt kienet ukoll imwettqa dwar rekwiżiti kwantitattivi dwar is-solvibiltà għall-intrapriżi tar-riassigurazzjoni. Ġew diskussi żewġ strateġiji possibbli: 1. alternattivi fejn ir-rekwiżiti dwar is-solvibiltà għall-intrapriżi tar-riassigurazzjoni huma qrib dawk meħtieġa għall-assigurazzjoni diretta 2. alternattivi fejn ir-rekwiżiti dwar is-solvibiltà għall-intrapriżi tar-riassigurazzjoni huma ogħla minn dawk meħtieġa għall-assigurazzjoni diretta. Fl-aħħar il-Kummissjoni ddeċidiet li twaqqaf reġim li huwa mibni fuq ir-rekwiżiti dwar is-solvibiltà mniżżla fid-Direttivi eżistenti dwar l-assigurazzjoni. Madankollu, biex tqis l-ispeċifiċitajiet ta’ xi tipi ta’ kuntratti ta’ riassigurazzjoni jew linji speċifiċi ta’ kummerċ fir-riassigurazzjoni li ma tkunx fuq il-ħajja, il-proposta tipprovdi għall-possibilità li jiżdied il-marġinu ta’ solvibiltà mitlub sa 50% għal klassijiet li ma jkunux riskji ta’ responsabbiltà. Din iż-żjieda ssir mill-Kummissjoni, fl-eżerċizzju tas-setgħat tagħha ta’ implimentazzjoni, wara li tkun ikkonsultat lill-Kummissjoni ta’ l-Assigurazzjoni. 3. IL-BAżI LEGALI TAL-PROPOSTA Din il-proposta hija bażata fuq l-Artikoli 49(2) u 55 tat-Trattat, li huma l-bażi legali għall-adozzjoni ta’ miżuri Komunitarji immirati lejn il-ksib tas-Suq Intern fis-settur tas-servizzi. L-istrument magħżul huwa d-Direttiva, minħabba li tidher li hija l-aktar xierqa biex tikseb l-għanijiet mixtieqa. Barra minn dan, l-azzjoni leġislattiva ta’ l-Unjoni Ewropea biex tikseb is-suq intern fl-assigurazzjoni, saret permezz ta’ Direttivi bażati fuq dawn id-dispożizzjonijiet tat-Trattat. Fl-aħħar, id-dispożizzjonijiet ta’ din id-Direttiva ma jmorrux ‘l hinn minn dak li huwa meħtieġ biex jinkisbu l-għanijiet imfittxija. 4. KUMMENTI DWAR L-ARTIKOLI Din il-Proposta twaqqaf reġim ta’ sorveljanza għar-riassigurazzjoni li huwa konsistenti mal-qafas legali eżistenti għall-assigurazzjoni. Hija mibnija fuq l-istrateġija segwita mid-Direttivi eżistenti kurrenti dwar l-assigurazzjoni. Xi wħud mid-dispożizzjonijiet tad-Direttivi 73/239/KEE, 92/49/KEE u 2002/83/KE li huma riprodotti f’din id-Direttiva huma twal; dan huwa b’mod partikolari l-każ tad-dispożizzjonijiet dwar il-kundizzjonijiet ta’ l-awtorizzazzjoni ta’ intrapriża tar-riassigurazzjoni, kapital azzjonarju kwalifikanti, segretezza professjonali u marġinu tas-solvibiltà. Dan spiss jirriżulta f’dispożizzjonijiet kumplessi, li l-preżentazzjoni tagħhom tista’ ma tkunx konsistenti mal-linji gwidi kurrenti għall-abbozzar tal-leġislazzjoni tal-Komunità. Mhuwiex neċessarju għall-interpretazzjoni li artikolu wieħed ikopri aspett sħiħ tar-regoli mwaqqfa f’att legali. Għalhekk id-dispożizzjonijiet ta’ din il-Proposta huma mqassma f’artikoli, li huma miġbura kif xieraq f’titoli, kapitoli u taqsimiet, sabiex jinftiehmu aħjar u jkunu aktar ċari. L-Artikolu 1: L-Għan tad-Direttiva – L-iskop L-għan ta’ din id-Direttiva huwa li twaqqaf il-qafas legali għal sorveljanza prudenzjali ta’ l-attivitajiet tar-riassigurazzjoni fil-Komunità. Kif intqal qabel, bħalissa m’hemm ebda leġislazzjoni Komunitarja dwar is-sorveljanza tar-riassigurazzjoni. B’riżultat, l-intrapriżi tar-riassigurazzjoni li jwettqu biss kummerċ tar-riassigurazzjoni (riassiguraturi professjonali) m’humiex suġġetti għal xi dispożizzjonijiet Komunitarji partikolari. Id-Direttiva għalhekk ser timla vojt fir-reġim Komunitarju dwar is-sorveljanza ta’ l-assigurazzjoni. Ser tapplika għair-riassigurazzjoni, reġim ta’ sorveljanza bbażat fuq l-istess prinċipji li jgħoddu għall-assigurazzjoni diretta, jiġifieri l-prinċipji ta’ liċenzja unika u sorveljanza prudenzjali ta’ l-intrapriża tar-riassigurazzjoni mill-awtoritajiet kompetenti ta’ l-Istat Membru fejn l-intrapriża għandha l-uffiċċju prinċipali. Din id-Direttiva tgħodd għall-intrapriżi tar-riassigurazzjoni li għandhom l-uffiċju prinċipali tagħhom fil-Komunità, li jwettqu biss kummerċ tar-riassigurazzjoni (riassiguraturi professjonali). Id-Direttiva ma tgħoddx għal dawk l-intrapriżi ta’ l-assigurazzjoni li huma diġà suġġetti għad-Direttivi dwar l-assigurazzjoni li ma tkunx fuq il-ħajja u l-assigurazzjoni fuq il-ħajja[6], minħabba li l-attività tagħhom ta’ riassigurazzjoni permezz ta’ aċċettazzjonijiet taqa’ taħt dawn id-Direttivi. Minbarra dan, l-intrapriżi u l-organizzazzjonijiet ta’ l-assigurazzjoni li huma esklużi mill-ambitu ta’ dawn id-Direttivi t’hawn fuq huma wkoll esklużi mill-ambitu ta’ din id-Direttiva. Madankollu, id-dispożizzjonijiet ta’ din id-Direttiva dwar il-kalkolu tal-marġinu meħtieġ ta’ solvibiltà (Artikoli 35-39) jistgħu jkunu jgħoddu għall-intrapriżi ta’ l-assigurazzjoni li huma suġġetti għad-direttivi dwar l-assigurazzjoni li ma tkunx fuq il-ħajja u l-assigurazzjoni fuq il-ħajja dwar l-aċċettazzjonijiet tagħhom tar-riassigurazzjoni (Ara Artikoli 57(5) u 59(8)). Sabiex tiġi meqjusa sitwazzjoni speċjali ħafna li tista’ tqum fi Stat Membru fejn ma jkunx possibbli li tinkiseb polza ta’ riassigurazzjoni fis-suq kummerċjali, il-proposta ma tgħoddx għall-provvediment ta’ polza ta’ riassigurazzjoni li ssir minn Stat Membru, fejn jaġixxi bħala riassiguratur fl-interess pubbliku meta jkun falla kull tentattiv ieħor. Iżda din id-dispożizzjoni ma teżentax lill-Istat Membru milli jikkonforma mad-dispożizzjonijiet Komunitarji dwar ir-regoli tal-kompetizzjoni u l-għajnuna mill-istat. Eżempju huwa s-sitwazzjoni li qamet fis-settur ta’ l-assigurazzjoni ta’ l-ajru wara l-attakki tal-11 ta’ Settembru 2001, fejn is-suq tar-riassigurazzjoni naqas milli jipprovdi polza tar-riassigurazzjoni għal xi riskji. L-Istati Membri kienu msejħa jipprovdu din il-kopertura ta’ riassigurazzjoni. L-iskemi li ġew stabbiliti ġew eżaminati taħt il-liġi ta’ l-UE u b’mod partikolari r-regoli dwar l-għajnuna mill-istat qabel ma ġew awtorizzati. L-Artikolu 2: Id-definizzjonijiet L-Artikolu 2 fih definizzjonijiet dwar il-kunċetti essenzjali użati fil-proposta, sabiex tiġi ċċarata t-tifsira tagħhom u għalhekk twassal biex tinftiehem aħjar. Ħafna minn dawn il-kunċetti diġà ġew użati f’atti legali oħrajn Komunitarji li jgħoddu għall-assigurazzjoni, bħad-Direttivi 2002/83/KE dwar l-assigurazzjoni li tkun fuq il-ħajja, 73/239/KEE u 92/49/KEE dwar l-assigurazzjoni li ma tkunx fuq il-ħajja, 98/78/KE dwar is-sorveljanza supplimentari ta’ intrapriżi ta’ l-assigurazzjoni f’grupp ta’ l-assigurazzjoni. Tingħata definizzjoni ta’ "intrapriża tar-riassigurazzjoni ‘captive’", li tirreferi għal dawk l-intrapriżi tar-riassigurazzjoni li huma l-proprjetà ta’ waħda jew aktar ditti industrijali jew kummerċjali jew ta’ intrapriża finanzjarja li mhijiex intrapriża ta’ l-assigurazzjoni jew intrapriża tar-riassigurazzjoni jew grupp ta’ l-assigurazzjoni jew tar-riassigurazzjoni. L-għan ta’ intrapriżi bħal dawn huwa li jagħtu polza tar-riassigurazzjoni esklussivament dwar ir-riskji ta’ l-intrapriża jew grupp ta’ intrapriżi li għalihom jappartjeni r-riassiguratur li jkun ‘captive’ jew għal intrapriża jew grupp ta’ intrapriżi li l-intrapriża tar-riassigurazzjoni li tkun ‘captive’ hija parti minnha/u. Din id-definizzjoni hija meħtieġa minħabba li l-proposta tipprovdi għal reġim speċjali għal dawn l-intrapriżi fejn jidħol il-fond ta’ garanzija minimu meħtieġ fl-Artikolu 40 biex jitwettaq il-kummerċ tar-riassigurazzjoni. L-Artikoli 3-14: Id-dispożizzjonijiet relatati mal-bidu tal-kummerċ tar-riassigurazzjoni Il-proposta għal Direttiva ssegwi l-istrateġija tad-Direttivi kurrenti dwar l-assigurazzjoni dwar il-bidu ta’ l-attivitajiet tar-riassigurazzjoni fil-Komunità. Il-proposta twaqqaf il-prinċipji ta’ liċenzja unika u ta’ kontroll tal-pajjiż fejn l-intrapriża għandha l-uffiċċju prinċipali għas-sorveljanza prudenzjali ta’ l-intrapriżi tar-riassigurazzjoni. Dan huwa possibbli minħabba l-koordinazzjoni li saret ta’ l-aspetti essenzjali dwar is-sorveljanza ta’ l-intrapriżi tar-riassigurazzjoni li tippermetti l-għarfien reċiproku ta’ l-awtorizzazzjonijiet u sistemi ta’ sorveljanza prudenzjali ta’ l-Istati Membri. Għalhekk, l-intrapriża tar-riassigurazzjoni għandha tkun suġġetta għal awtorizzazzjoni uffiċjali minn qabel, li għandha tingħata mill-awtoritajiet kompetenti ta’ l-Istat Membru fejn l-intrapriża għandha l-uffiċċju prinċipali tagħha. Il-proposta twaqqaf il-kundizzjonijiet minimi meħtieġa biex tikseb l-awtorizzazzjoni uffiċjali. L-intrapriża tar-riassigurazzjoni għandha jkollha forma legali speċfika, għandha tissottometti skema ta’ operazzjonijiet li tipprovdi informazzjoni essenzjali dwar il-pjan tan-negozju, u għandha wkoll tippossjedi l-fond ta’ garanzija minimu previst fl-Artikolu 40. Id-Direttiva teħtieġ ukoll li l-intrapriża tar-riassigurazzjoni effettivament tiġi amministrata minn meniġers li għandhom kwalifiki tekniċi jew esperjenza xierqa. L-intrapriża tar-riassigurazzjoni għandha tillimita l-għanijiet tagħha għall-kummerċ tar-riassigurazzjoni u operazzjonijiet relatati. Dan ir-rekwiżit jista’ jippermetti lil intrapriża tar-riassigurazzjoni twettaq, per eżempju, attivitajiet bħall-għotja ta’ pariri statistiċi jew attwarjali, analiżi tar-riskji jew riċerka għall-klijenti tagħha. Tista’ wkoll tinkludi funzjoni ta’ kumpanija holding u attivitajiet marbuta ma’ l-attivitajiet tas-settur finanzjarju fis-sens ta’ l-Artikolu 2 punt 8 tad-Direttiva 2002/87/KE. Dawn l-attivitajiet aħħarin ikunu fi kwalunkwe każ suġġetti għad-dispożizzjonijiet stabbiliti dwar sorveljanza supplimentari ta’ gruppi ta’ l-assigurazzjoni jew tar-riassigurazzjoni u konglomerati finanzjarji stabbiliti bid-Direttivi 98/78/KE u 2002/87/KE (Artikoli 5-11). Barra minn hekk, qabel ma jagħtu l-awtorizzazzjoni, l-awtoritajiet kompetenti għandhom jiġu mgħarrfa dwar l-identità tal-membri jew azzjonisti b’parteċipazzjoni azzjonarja kwalifikattiva fl-intrapriża tar-riassigurazzjoni. L-iskop ta’ din id-dispożizzjoni hija li tippermetti lill-awtoritajiet kompetenti jistmaw l-idonejità ta’ l-azzjonisti, sabiex jiżguraw l-amministrazzjoni tajba u prudenti ta’ l-intrapriża tar-riassigurazzjoni. Jekk ma jkunux sodisfatti dwar dawn il-kwalifiki, m’għandhomx jagħtu l-awtorizzazzjoni. Bl-istess mod, fejn jeżistu rabtiet mill-qrib bejn l-intrapriża tar-riassigurazzjoni u persuni oħrajn naturali jew legali, l-awtorizzazzjoni għandha tiġi miċħuda meta dawk il-konnessjonijiet ma jippermettux lill-awtoritajiet kompetenti jeżerċitaw b’mod effettiv il-funzjonijiet tagħhom ta’ sorveljanza. Dawn ir-rekwiżiti għandhom għan prudenzjali, jiġifieri li jiżguraw kemm li hemm amministrazzjoni tajba kif ukoll li s-sorveljanza ta’ l-intrapriża tar-riassigurazzjoni hija effettiva. Dawn id-dispożizzjonijiet ma jitkellmux dwar għanijiet oħrajn ibbażati fuq kunsiderazzjonijiet bħall-politika industrijali jew ekonomika tal-pajjiż jew ħtiġiet tas-suq, u dawn l-għanijiet għandhom jiġu projbiti meta tiġi eżaminata l-applikazzjoni għal awtorizzazzjoni għax ikunu b’kunflitt mal-prinċipji tat-Trattat (Artikoli 7, 9, 10 and 12). L-applikazzjoni għal awtorizzazzjoni għandha tiġi kkunsidrata fi żmien sitt xhur minn meta tkun ġiet ippreżentata mill-intrapriża tar-riassigurazzjoni. Iċ-ċaħda kif ukoll l-irtirar ta’ l-awtorizzazzjoni għandhom ikunu motivati u jgħidu r-raġunijiet preċiżi għal din l-oġġezzjoni. L-intrapriża tar-riassigurazzjoni għandu jkollha dritt li tirrikorri għall-qrati għar-reviżjoni legali tad-deċiżjoni (Artikolu 13). L-awtorizzazzjoni mogħtija hija valida fil-Komunità kollha. Hija tippermetti lill-intrapriża tar-riassigurazzjoni twettaq kummerċ fil-Komunità kollha, taħt il-libertà ta’ l-istabbiliment u l-forniment ħieles tas-servizzi, mingħajr aktar formalitajiet (Artikolu 4). L-Artikoli 15-31: Il-kundizzjonijiet li jirregolaw il-kummerċ tar-riassigurazzjoni. Prinċipji u metodi tas-sorveljanza prudenzjali. Reġim ta’ sorveljanza bbażat fuq sistema ta’ awtorizzazzjoni unika, mogħtija mill-awtoritajiet kompetenti ta’ l-Istat Membru fejn l-intrapriża tar-riassigurazzjoni għandha l-uffiċċju prinċipali, u valida fil-Komunità kollha, teħtieġ devoluzzjoni tas-setgħat tas-sorveljanza f’idejn l-awtoritajiet kompetenti li taw l-awtorizzazzjoni sabiex jiġi garantit ħarsien sħiħ tal-kundizzjonijiet li jirregolaw it-twettiq tal-kummerċ mill-intrapriża tar-riassigurazzjoni, kemm jekk permezz ta’ stabbiliment, kif ukoll permezz ta’ libertà tas-servizzi. L-Artikolu 15 ta’ din il-proposta jistabbilixxi l-kompetenza esklussiva ta’ l-awtoritajiet kompetenti ta’ l-Istat Membru fejn l-intrapriża għandha l-uffiċċju prinċipali tagħha, dwar is-sorveljanza finanzjarja ta’ l-intrapriża tar-riassigurazzjoni, inklużi l-attivitajiet li twettaq permezz ta’ fergħat jew permezz tal-libertà li tagħti servizzi. Minħabba l-kompetenza esklussiva ta’ l-Istat Membru fejn l-intrapriża dwar għandha l-uffiċċju prinċipali tagħha, is-sorveljanza ta’ l-aspetti kollha finanzjarji ta’ intrapriża tar-riassigurazzjoni, l-awtoritajiet kompetenti ta’ intrapriża tar-riassigurazzjoni ma jistgħux jirrifjutaw kuntratt ta’ retroċessjoni konkluż minn din l-intrapriża tar-riassigurazzjoni ma’ intrapriża tar-riassigurazzjoni Komunitarja koperta b’din id-Direttiva[7] għal raġunijiet relatati direttament mas-saħħa finanzjarja ta’ dik l-intrapriża tar-riassigurazzjoni (jew ta’ l-assigurazzjoni). Din is-sorveljanza indiretta ta’ dawn l-intrapriżi tfisser indħil mas-setgħat ta’ sorveljanza ta’ l-awtoritajiet kompetenti ta’ dawn l-intrapriżi, u tqiegħed f’dubju l-prinċipju fundamentali ta’ l-għarfien reċiproku li huwa fl-għerq tal-qafas legali mwaqqaf b’din il-proposta. L-intrapriża tar-riassigurazzjoni għandu jkollha proċeduri tajbin amministrattivi u taż-żamma tal-kotba, kif ukoll mekkaniżmi ta’ kontroll intern xierqa. Dan huwa meħtieġ biex jiġi żgurat insegwiment ordinat u finanzjarjament stabbli ta’ l-attivitajiet. L-Istat Membru fejn l-intrapriża għandha l-uffiċċju prinċipali għandu jwaqqaf il-kundizzjonijiet biex jiżgura li dan ir-rekwiżit jintlaħaq. L-Artikolu 16 jiddikjara d-dritt ta’ l-awtoritajiet kompetenti ta’ l-Istat Membru fejn l-intrapriża għandha l-uffiċċju prinċipali li jagħmlu verifiki għall-għarrieda fil-fergħat ta’ l-intrapriża tar-riassigurazzjoni fi Stati Membri oħrajn. Huwa jwaqqaf il-proċedura biex issir din il-verifika. Din id-dispożizzjoni hija simili għal dawk stabbiliti fid-Direttivi dwar l-assigurazzjoni li ma tkunx fuq il-ħajja u dwar l-assigurazzjoni fuq il-ħajja[8]. Sabiex tiġi żgurata l-effiċjenza tas-sorveljanza li ssir fuq l-intrapriża tar-riassigurazzjoni, l-awtoritajiet kompetenti għandu jkollhom setgħat xierqa biex jagħmlu mistoqsijiet dettaljati dwar l-intrapriża tar-riassigurazzjoni, jitolbu li jingħataw id-dokumenti, jew jieħdu miżuri, bħal sanzjonijiet, fuq l-intrapriża tar-riassigurazzjoni jew fuq id-diretturi jew meniġers tagħha (Artikolu 17). L-Artikoli 19-23 jwaqqfu dispożizzjonijiet speċifiċi dwar is-sorveljanza ta’ parteċipazzjonijiet azzjonarji kwalifikattivi f’intrapriża tar-riassigurazzjoni. L-iskop tagħhom huwa li jiżguraw li l-awtoritajiet kompetenti huma konxji dwar l-istruttura tal-proprjetà ta’ l-intrapriża tar-riassigurazzjoni. Din id-dispożizzjoni hija l-korollarju tas-sorveljanza ta’ l-azzjonisti kwalifikattivi fil-mument meta tiġi kkunsidrata l-applikazzjoni għall-awtorizzazzjoni mwaqqfa fl-Artikolu 12. Dan ir-reġim huwa l-istess li diġà jgħodd għall-assigurazzjoni[9] u għal servizzi finanzjarji oħrajn. L-Artikoli 24-30 jipprovdu għall-kunfidenzjalità ta’ l-informazzjoni miżmuma mill-awtoritajiet kompetenti. Il-persuni kollha li jaħdmu ma’, jew kienu jaħdmu għall-awtoritajiet kompetenti, inklużi awdituri u esperti li jaġixxu f’isem l-awtoritajiet kompetenti, għandhom ikunu marbuta bl-obbligu tas-segretezza professjonali. In-natura kunfidenzjali ta’ din l-informazzjoni ma trażżanx lill-awtoritajiet kompetenti milli jiskambjaw informazzjoni dwar is-sorveljanza ta’ intrapriżi tar-riassigurazzjoni, ladarba dan għandu l-iskop li jiżgura s-sorveljanza tajba ta’ l-intrapriża tar-riassigurazzjoni. Fi kwalunkwe każ l-informazzjoni skambjata hija wkoll suġġetta għar-rekwiżit tal-kunfidenzjalità u tista’ biss tiġi żvelata bil-kunsens espress ta’ l-awtoritajiet kompetenti li bagħtu l-informazzjoni. L-Artikoli 28-30 jwaqqfu wkoll il-kundizzjonijiet u ċ-ċirkostanzi li taħthom din l-informazzjoni tista’ tiġi żvelata lil awtoritajiet u organizzazzjonijiet li mhumiex awtoritajiet tas-sorveljanza tar-riassigurazzjoni. Ir-reġim imwaqqaf huwa l-istess li jgħodd għall-intrapriżi ta’ l-assigurazzjoni[10]. L-Artikolu 31 jipprovdi għad-dmir ta’ l-awdituri li jirrapportaw minnufih lill-awtorità kompetenti ta’ l-Istat Membru fejn l-intrapriża għandha l-uffiċċju prinċipali kwalunkwe fatt jew deċiżjoni dwar l-intrapriża tar-riassigurazzjoni, li jaffettwa l-kundizzjonijiet li jirregolaw it-twettiq tal-kummerċ tar-riassigurazzjoni u li jiskopru matul it-twettiq ta’ ħidmiethom fl-intrapriża tar-riassigurazzjoni jew fi kwalunkwe intrapriża li għandha konnessjonijiet fil-qrib ma’ l-intrapriża tar-riassigurazzjoni. Id-Direttiva ssegwi r-reġim li hu diġà fis-seħħ għall-intrapriżi ta’ l-assigurazzjoni. [11] L-Artikoli 32-34: Ir-regoli dwar il-proviżjonijiet tekniċi Il-proviżjonijiet tekniċi huma parti fundamentali tat-teknika ta’ l-assigurazzjoni. Tabilħaqq huma għandhom jippermettu lil intrapriża ta’ l-assigurazzjoni jew tar-riassigurazzjoni tilħaq ir-rabtiet tagħha li jirriżultaw minn kuntratti ta’ l-assigurazzjoni jew tar-riassigurazzjoni. Għal dik ir-raġuni, il-ħtieġa li kwalunkwe intrapriża ta’ l-assigurazzjoni (jew tar-riassigurazzjoni), twaqqaf proviżjonijiet tekniċi xierqa hija prinċipju ewlieni ta’ reġim ta’ sorveljanza għall-assigurazzjoni u r-riassigurazzjoni. F’sistema ta’ awtorizzazzjoni unika mogħtija mill-Istat Membru fejn l-intrapriża għandha l-uffiċċju prinċipali, hija r-responsabbiltà ta’ l-awtoritajiet kompetenti ta’ l-Istat Membru fejn għandha l-intrapriża l-uffiċċju prinċipali li jeħtieġ lill-intrapriża ta’ l-assigurazzjoni jew tar-riassigurazzjoni tistabbilixxi proviżjonijiet tekniċi xierqa dwar il-kummerċ kollu ta’ l-intrapriża, inklużi dawk imwettqa taħt il-liberta’ ta’ l-istabbiliment u l-provvista ħielsa tas-servizzi fil-Komunità. Barra minn hekk, l-Istat Membru fejn l-intrapriża għandha l-uffiċċju prinċipali għandu jivverifika l-konformità ma’ dan ir-rekwiżit u jkollu wkoll għad-dispożizzjoni tiegħu meżżi xierqa biex jiżgura din il-konformità. L-Artikolu 32 jwaqqaf il-prinċipju tal-kontroll mill-pajjiż fejn l-intrapriża għandha l-uffiċċju prinċipali fejn jidħlu d-definizzjoni u l-kalkolu tal-proviżjonijiet tekniċi ta’ l-intrapriżi tar-riassigurazzjoni. L-ammont ta’ dawn il-proviżjonijiet tekniċi għandu jiġi ddeterminat skond ir-regoli mwaqqfa bid-Direttiva 91/674/KEE dwar ir-rendikonti annwali ta’ l-intrapriżi ta’ l-assigurazzjoni u r-rendikonti konsolidati ta l-intrapriżi ta’ l-assigurazzjoni[12]. Dwar attivitajiet tar-riassigurazzjoni fuq il-ħajja, il-proposta tipprovdi wkoll li l-Istat Membru fejn l-intrapriża għandha l-uffiċċju prinċipali jista’ wkoll iwaqqaf regoli aktar speċifiċi għall-kalkolu tal-proviżjonijiet tekniċi skond il-prinċipji mniżżla fl-Artikolu 20 tad-Direttiva 2002/83/KE dwar l-assigurazzjoni fuq il-ħajja. Din id-dispożizzjoni twaqqaf il-prinċipji attwarjali li għandhom jiġu segwiti biex jiġu stabbiliti l-proviżjonijiet tekniċi għall-attivitajiet ta’ l-assigurazzjoni fuq il-ħajja. L-Istat Membru fejn l-intrapriża għandha l-uffiċċju prinċipali tagħha għandu wkoll jeħtieġ lill-intrapriżi tar-riassigurazzjoni tiegħu jwaqqfu riżerva ta’ ugwalizzazzjoni dwar attivitajiet ta’ riassigurazzjoni tal-kreditu (Artikolu 33). L-ammont ta’ din ir-riżerva għandu jiġi kalkolat skond ir-regoli provduti fid-Direttiva 73/239/KEE, b’mod partikolari l-Anness, li jwaqqaf erba’ metodi meqjusa bħala ekwivalenti. L-Istat Membru fejn l-intrapriża għandha l-uffiċċju prinċipali tagħha jista’ jeżenta lil intrapriżi tar-riassigurazzjoni, li għalihom ir-riassigurazzjoni tal-kreditu ma jirrappreżentax parti importanti ta’ l-attività tagħhom, mill-obbligu li jwaqqfu r-riżerva ta’ l-ugwalizzazzjoni. L-Istat Membru fejn l-intrapriża għandha l-uffiċċju prinċipali jista’ wkoll jeħtieġ lill-intrapriżi tiegħu tar-riassigurazzjoni jwaqqfu r-riżerva ta’ l-ugwalizzazzjoni għal klassijiet ta’ riskji minbarra r-riassigurazzjoni tal-kreditu, wara r-regoli mwaqqfa minn dak l-Istat Membru fejn l-intrapriża għandha l-uffiċċju prinċipali. Dan huwa skond il-leġislazzjoni eżistenti dwar l-assigurazzjoni, b’mod partikolari d-Direttiva 73/239/KEE kif ukoll id-Direttiva 91/674/KEE dwar ir-rendikonti annwali ta’ l-intrapriżi ta’ l-assigurazzjoni. Bl-introduzzjoni ta’ reġim ta’ sorveljanza għall-intrapriżi tar-riassigurazzjoni, li s’issa mhumiex suġġetti għal qafas legal Komunitarju, il-korollarju huwa t-tħassir tal-ħtieġa tar-rahan ta’ l-assi wżati biex ikopru primjums mhux imħallsa u dispożizzjonijiet dwar talbiet pendenti għall-indennizz ta’ intrapriża tar-riassigurazzjoni fejn hija riassigurata minn intrapriża tar-riassigurazzjoni awtorizzata skond din id-Direttiva, jew intrapriża ta’ l-assigurazzjoni awtorizzata skond id-Direttivi 73/239/KEE (assigurazzjoni li ma tkunx fuq il-ħajja) jew 2002/83/EC (assigurazzjoni fuq il-ħajja). Iżda Stat Membru għandu jibqa’ kompetenti li jimponi r-rahan ta’ l-assi wżati biex ikopru dawn il-proviżjonijiet tekniċi ta’ l-intrapriżi tar-riassigurazzjoni tiegħu fejn huma riassigurati minn intrapriżi tar-riassigurazzjoni mhux Komunitarji, ladarba dawn ta’ l-aħħar mhumiex suġġetti għar-reġim ta’ sorveljanza ta’ awtorizzazzjoni unika u għarfien reċiproku ta’ din id-Direttiva. L-Artikolu 34 jipproponi strateġija kwalitattiva għar-regoli ta’ l-investiment. L-ispeċifiċitajiet tal-kummerċ tar-riassigurazzjoni jwassu biex tkun ippreferuta din l-istrateġija minflok il-metodu aktar kwantitattiv użat fil-qasam ta’ l-assigurazzjoni diretta. L-Artikolu jgħid li l-assi għandhom iqisu t-tip ta’ kummerċ li tagħmel l-entità tar-riassigurazzjoni, l-ammont u t-terminu tal-ħlas mistennija tat-talbiet għall-indennizz sabiex jiġu żgurati s-suffiċjenza, il-likwidità, il-kwalità, il-profitabilità u t-tqabbil ta’ l-investiment. Għar-riassigurazzjoni li ma tkunx fuq il-ħajja, ir-rekwiżit tat-tqabbil għandu jiġi osservat fid-dawl tal-prattiki fil-kummerċ u l-kumplessità inerenti biex jiġi ddeterminat it-terminu tal-flussi ta’ flus li jirrapreżentaw ħlas dovut. Barra minn hekk, l-investimenti għandhom ikunu diversifikati u mxerrda b’mod xieraq biex jippermettu reazzjoni għal tibdil fiċ-ċirkostanzi ekonomiċi. L-Artikoli 35-41: Il-marġni ta’ solvibiltà ta’ l-intrapriżi tar-riassigurazzjoni Marġni tas-solvibbiltà huwa element importanti tas-sorveljanza prudenzjali. Din il-proposta twaqqaf rekwiżiti dwar is-solvibiltà għal intrapriżi tar-riassigurazzjoni li huma bbażati fur ir-regoli kurrenti għall-intrapriżi ta’ l-assigurazzjoni. Kif ġie indikat qabel, l-assigurazzjoni u r-riassigurazzjoni huma attivitajiet relatati u konsegwentament, ir-rekwiżiti dwar is-solvibiltà għaż-żewġ attivitajiet għandhom ikunu simili. Dwar il-kummerċ tar-riassigurazzjoni li ma tkunx fuq il-ħajja, il-proposta tapplika r-rekwiżiti stabbiliti fid-Direttiva ta’ l-assigurazzjoni li ma tkunx fuq il-ħajja 73/239/KEE (Artikolu 37). Iżda, minħabba n-natura partikolari ta’ xi tipi ta’ kuntratti tar-riassigurazzjoni jew linji speċifiċi tal-kummerċ, il-proposta tagħti l-possibilità li jiżdied il-marġinu ta’ solvibbiltà mitlub. Id-Direttiva dwar l-assigurazzjoni li ma tkunx fuq il-ħajja diġà tipprovdi għal żjieda ta’ 50% għall-assigurazzjonijiet dwar ir-responsabbiltà, minħabba li huma suġġetti għal profil ta’ riskju li huwa b’mod partikolari volatili. Il-proposta tipprovdi għal żjieda sa 50% tal-marġinu tas-solvibiltà rigward tipi jew klassijiet speċifiċi ta’ kummerċ minbarra l-klassijiet tar-responsabbiltà. L-aġġustament tal-marġni tas-solvibbiltà għandu jsir mill-Kummissjoni, wara li tikkonsulta l-Kumitat ta’ l-Assigurazzjoni, b’eżerċizzju tas-setgħat ta’ implimentazzjoni mogħtijin lilha mit-Trattat. Dawn il-miżuri għandhom jiġu adottati billi tiġi segwita l-proċedura regolatorja msemmija fl-Artikolu 5 tad-Deċiżjoni 1999/648/KE (Artikolu 55). Dan it-titjib tal-marġinu tas-solvibbiltà jintuża biss wara analiżi dettaljata u konsultazzjoni estensiva mal-partijiet interessati. Sabiex jiġu żgurati kundizzjonijiet ugwali bejn l-intrapriżi tar-riassigurazzjoni u l-intrapriżi ta’ l-assigurazzjoni li jagħmlu attivitajiet ta’ riassigurazzjoni, il-proposta tipprovdi għat-tibdiliet meħtieġa fid-Direttiva ta’ l-assigurazzjoni li ma tkunx fuq il-ħajja 73/239/EEC u d-Direttiva dwar l-assigurazzjoni fuq il-ħajja 2002/83/KE. Għalhekk, l-intrapriżi ta’ l-assigurazzjoni li jwettqu r-riassigurazzjoni permezz ta’ attivitajiet ta’ aċċettazzjonijiet għandhom ikunu suġġetti għad-dispożizzjonijiet tad-direttiva dwar ir-riassigurazzjoni, dwar il-marġinu meħtieġ ta’ solvibiltà, fejn il-volum ta’ l-attivitajiet tagħhom ta’ riassgurazzjoni jirrappreżenta parti sinifikanti tal-kummerċ kollu tagħhom (Artikoli 57(5) u 59(8)). Dawn id-dispożizzjonijiet ikunu jgħoddu meta d-deċiżjoni li taġġusta l-marġni meħtieġ ta’ solvibiltà għall-attivitajiet tar-riassigurazzjoni li ma tkunx fuq il-ħajja tkun ġiet adottata mill-Kummissjoni (Artikolu 43). Sa fejn hija konċernata r-riassigurazzjoni fuq il-ħajja, il-marġinu ta’ solvibiltà mitlub għandu jiġi kalkolat skond ir-regoli stabbiliti fid-Direttiva dwar l-assigurazzjoni fuq il-ħajja 2002/83/KE (Artikolu 38). Fejn intrapriża tar-riassigurazzjoni twettaq fl-istess ħin kummerċ tar-riassigurazzjoni fuq il-ħajja, kif ukoll attività li ma tkunx fuq il-ħajja, il-marġinu ta’ solvibiltà mitlub għandu jkopri s-somma totali ta’ marġini rekwiżiti ta’ solvibiltà dwar kemm l-attivitajiet tar-riassigurazzjoni li ma tkunx fuq il-ħajja kif ukoll tar-riassigurazzjoni fuq il-ħajja (Artikolu 39). Il-marġinu ta’ solvibbiltà disponibbli għandu jiġi rappreżentat mill-assi li mniżżla fl-Artikolu 36. L-assi li jistgħu jintużaw huma dawk li huma diġà awtorizzati bid-Direttivi dwar l-assigurazzjoni li ma tkunx fuq il-ħajja u dwar l-assigurazzjoni fuq il-ħajja, biex jirrappreżentaw il-marġinu ta’ solvibiltà. L-Artikolu 40 jirreferi għall-fond tal-garanzija minimu meħtieġ biex jitwettqu l-attivitajiet tar-riassigurazzjoni. Il-fond tal-garanzija jkopri r-rekwiżit minimu ta’ kapital li għandu jkollha intrapriża tar-riassigurazzjoni b’mod permanenti sabiex tagħmel il-kummerċ tar-riassigurazzjoni bl-istat finanzjarju b’saħħtu xieraq. Il-proposta tiffissa fond ta’ garanzija li ma jistax ikun inqas minn EUR 3 miljun. Iżda, rigward intrapriżi tar-riassigurazzjoni minn kumpanija ‘captive’, l-Istat Membru fejn l-intrapriża għandha l-uffiċċju prinċipali jista’ jistabbilixxi lil-fond tal-garanzija jkun EUR 1 miljun. Din id-dispożizzjoni timmira li tqis il-karatteristiċi speċjali ta’ l-intrapriżi tar-riassigurazzjoni minn kumpanija ‘captive’, u b’mod partikolari l-fatt li huma normalment intrapriżi ta’ daqs medju/żgħir u l-attività tagħhom hija limitata esklussivament biex tkopri r-riskji dwar l-intrapriżi li jappartjeni għalihom ir-riassiguratur li jkun ‘captive’. L-Artikoli 42-44: Meta l-intrapriżi tar-riassigurazzjoni jkunu f’diffikultà – Irtirar ta’ l-awtorizzazzjoni L-awtoritajiet kompetenti ta’ intrapriża tar-riassigurazzjoni għandu jkollhom is-setgħat xierqa biex jieħdu azzjoni kontra intrapriża tar-riassigurazzjoni fejn is-sitwazzjoni finanzjarja tagħha tmur għall-agħar, per eżempju, meta ma twaqqafx proviżjonijiet tekniċi xierqa jew il-marġinu tas-solvibiltà ma jilħaqx il-livell meħtieġ. F’dawn il-każijiet, l-awtoritajiet kompetenti għandu jkollhom is-setgħa li jeħtieġu pjan finanzarju, pjan ta’ ristorazzjoni, pjan ta’ rkupru finanzjarju jew li jipprojbixxu t-trasferiment ħieles ta’ l-assi ta’ l-intrapriża tar-riassigurazzjoni. Bl-istess mod, huwa essenzjali li jiġi pprovdut li l-awtorizzazzjoni mogħtija lill-intrapriża tar-riassigurazzjoni tista’ tiġi rtirata f’xi każijiet speċifiċi (i.e. nuqqas ta’ osservazzjoni tal-kundizzjonijiet ta’ l-awtorizzazzjoni, nuqqas serju ta’ ħarsien tal-kundizzjonijiet u r-regolamenti tat-twettiq tal-kummerċ, eċċ.). Ir-regoli mwaqqfa f’din il-proposta huma identiċi għal dawk diġà applikati għall-intrapriżi ta’ l-assigurazzjoni. L-Artikoli 45-46: L-attivitajiet ta’ riassigurazzjoni mwettqa permezz tal-libertà ta’ l-istabbiliment u l-forniment ħieles tas-servizzi Intrapriża tar-riassigurazzjoni debitament awtorizzata mill-awtoritajiet kompetenti ta’ l-Istat Membru fejn l-intrapriża għandha l-uffiċċju prinċipali hija intitolata li twettaq il-kummerċ tar-riassigurazzjoni fil-Komunità kollha, jew taħt id-dritt ta’ l-istabbiliment jew taħt il-libertà tal-forniment tas-servizzi (Artikolu 4(1)). L-Artikolu 45 iwaqqaf dispożizzjonijiet dwar il-każ fejn intrapriża tar-riassigurazzjoni, filwaqt li taġixxi taħt il-libertà ta’ l-istabbiliment jew il-forniment ħieles tas-servizzi, ma tosservax id-dispożizzjonijiet legali li jgħoddu fl-Istat Membru li Jospita. Ir-reġim propost, li huwa wkoll ispirat mir-reġim imwaqqaf fid-direttivi dwar l-assigurazzjoni, huwa msejjes fuq il-kooperazzjoni bejn l-awtoritajiet kompetenti ta’ l-Istat Membru fejn l-intrapriża għandha l-uffiċċju prinċipali u l-Istat Membru li Jospita. L-Artikolu 46 iwaqqaf il-prinċipju ta’ l-ugwaljanza tat-trattament tal-kredituri kollha riassigurati fil-każ ta’ xoljiment ta’ intrapriża tar-riassigurazzjoni, mingħajr ma ssir ebda distinzjoni fuq raġunijiet relatati mal-mod kif il-kuntratti tar-riassigurazzjoni ġew sottoskritti; i.e. jekk kienx bl-użu tal-libertà ta’ l-istabbiliment jew bil-forniment ħieles tas-servizzi. Madankollu din id-dispożizzjoni ma tintroduċix koordinazzjoni tar-regoli nazzjonali dwar ix-xoljiment. Din il-koordinazzjoni rigward intrapriża ta’ l-assigurazzjoni saret bid-Direttiva 2001/17/KE (Direttiva dwar ix-xoljiment ta’ l-assigurazzjoni)[13]. Id-Direttiva dwar ix-xoljiment ta’ l-assigurazzjoni tista’ wkoll teħtieġ li tiġi adattata, wara eżaminazzjoni bir-reqqa, fi stadju aktar tard sabiex l-intrapriżi tar-riassigurazzjoni jinġiebu fl-ambitu tagħha. L-Artikoli 47-50: L-intrapriżi tar-riassigurazzjoni f’pajjiżi terzi. Intrapriżi tar-riassigurazzjoni li għandhom l-uffiċju prinċipali tagħhom f’pajjiż terz u li jagħmlu l-kummerċ tar-riassigurazzjoni fi Stat Membru m’għandhomx jingħataw trattament li huwa aktar favorevoli minn dak mogħti lill-intrapriżi tar-riassigurazzjoni li għandhom l-uffiċju prinċipali tagħhom f’dak l-Istat Membru (Artikolu 47). L-Artikolu 48 jipprevedi l-possibilità li jiġu konklużi patti ma’ pajjiżi terzi dwar is-sorveljanza ta’ l-intrapriżi tar-riassigurazzjoni. L-iskop ta’ dawn il-patti internazzjonali huwa, b’mod partikolari, l-iskambju ta’ informazzjoni bejn l-awtoritajiet kompetenti ta’ l-UE u l-pajjiżi terzi konċernati rigward l-intrapriżi tar-riassigurazzjoni kif ukoll biex jipprevedu għarfien reċiproku tar-regoli u l-prattiki ta’ sorveljanza fuq ir-riassigurazzjoni bejn l-UE u l-pajjiżi terzi. Din id-dispożizzjoni tista’ tkun ta’ importanza sinifikanti sabiex tittratta ostakoli regolatorji għar-riassigurazzjoni li jostakolaw id-dħul ta’ l-intrapriżi tar-riassigurazzjoni tal-Komunità f’pajjiżi terzi. L-Artikoli 51-54: Id-drittijiet akkwistati minn intrapriżi tar-riassigurazzjoni eżistenti - Intrapriżi tar-riassigurazzjoni li qed jieqfu mill-attivitajiet tagħhom. Intrapriża tar-riassigurazzjoni li kienet intitolata jew awtorizzata biex tagħmel, jew awtorizzata li tagħmel, il-kummerċ tar-riassigurazzjoni skond id-dispożizzjonijiet ta’ l-Istat Membru fejn għandha l-uffiċċju prinċipali tagħha qabel id-data ta’ l-implimentazzjoni ta’ din id-Direttiva tista’ tkompli tagħmel dan mingħajr ma titlob awtorizzazzjoni. Madankollu l-intrapriża tar-riassigurazzjoni għandha tkun soġġetta għad-dispożizzjonijiet tad-Direttiva, b’mod partikolari r-rekwiżiti dwar stat finanzjarju b’saħħtu ta’ l-intrapriża tar-riassigurazzjoni (proviżjonijiet tekniċi, marġinu ta’ solvibiltà u fond tal-garanzija), il-kapaċità professjonali u r-reputazzjoni tajba tal-meniġers jew l-idonejità ta’ l-azzjonijisti b’parteċipazzjoni azzjonarja kwalifikattiva. Id-Direttiva tippermetti lill-Istati Membri jagħtu żmien tranżitorju ta’ sentejn sabiex jiġi evitat li l-intrapriżi tar-riassigurazzjoni eżistenti jidħlu f’inkwiet finanzjarju minħabba l-isforz biex josservaw dawn ir-rekwiżiti (Artikolu 51). Minn-naħa l-oħra, d-Direttiva ma tgħoddx għall-intrapriżi tar-riassigurazzjoni li fil-ħin ta’ l-implimentazzjoni tad-direttiva jkunu waqfu milli jissottoskrivu kuntratti ġodda tar-riassigurazzjoni u jamministraw b’mod esklussiv il-portafoll eżistenti sabiex jitterminaw l-attività tagħhom. Madankollu, minħabba li dawn l-intrapriżi mhux se jkunu suġġetti għar-reġim ta’ l-awtorizzazzjoni unika mwaqqaf bid-Direttiva, huwa essenzjali għall-iskop tat-trasparenza u ċ-ċertezza legali, li l-Istati Membri jagħmlu lista ta’ l-intrapriżi tar-riassigurazzjoni konċernati u jikkomunikawha lill-Istati Membri kollha (Artikolu 52). Fl-aħħar l-Artikolu 53 jipprovdi għad-dritt ta’ intrapriża tar-riassigurazzjoni biex tapplika għar-reviżjoni ġudizzjarja ta’ kwalunkwe deċiżjoni meħuda dwarha mill-awtoritajiet kompetenti meta japplikaw ir-regoli nazzjonali tagħhom adottati biex jimplimentaw din id-Direttiva. L-Artikoli 55-56: Is-setgħat ta’ implimentazzjoni tal-Kummissjoni biex tagħmel aġġustamenti tekniċi lid-Direttiva. Il-proposta tippermetti li jsiru aġġustamenti tekniċi għar-regoli speċifiċi tad-Direttiva. Id-Direttiva tagħti lill-Kummissjoni setgħat ta’ implimentazzjoni rigward id-dispożizzjonijiet li hemm lista espressa tagħom fl-Artikolu 56. Fl-eżerċizzju tas-setgħat ta’ implimentazzjoni tagħha, il-Kummissjoni hija assistita mill-Kumitat dwar l-Assigurazzjoni mwaqqaf bid-Direttiva 91/675/KEE. Il-miżuri li għandhom jiġu adottati mill-Kummissjoni għandhom ikunu suġġetti għall-proċedura stabbilita bl-Artikolu 5(6) tad-Deċiżjoni 1999/648/KE li twaqqaf il-proċeduri għall-eżerċizzu tas-setgħat ta’ implimentazzjoni mogħtija lill-Kummissjoni. Is-setgħat ta’ implimentazzjoni għandhom jintużaw b’mod partikolari biex jiġi mtejjeb il-marġinu meħtieġ ta’ solvibbiltà għal tipi jew kuntratti jew attivitajiet speċifiċi fil-klassijiet tal-kummerċ minbarra l-klassijiet tar-responsabbiltà (Artikolu 37(3) u (4)). L-Artikoli 57-60: L-adattamenti tekniċi għad-Direttivi dwar il-Gruppi ta’ l-Assigurazzjoni Mhux fuq il-Ħajja, u dik li tkun fuq il-Ħajja L-introduzzjoni ta’ qafas regolatorju komunitarju għar-riassigurazzjoni għandu impatt fuq id-direttivi eżistenti dwar l-assigurazzjoni (gruppi ta’ l-assigurazzjoni li ma tkunx fuq il-ħajja u li tkun fuq il-ħajja)[14]. Sa dak il-livell li l-proposta preżenti, ladarba adottata, ser tikkompleta dan il-qafas leġislattiv għas-settur ta’ l-assigurazzjoni, hu meħtieġ li jitqies dak l-impatt, sabiex jiġi żgurat qafas regolatorju konsistenti. Għalhekk, id-direttivi eżistenti dwar l-assigurazzjoni jeħtieġu li jiġu adattati. Dan huwa l-każ, per eżempju, tas-sorveljanza indiretta ta’ intrapriża tar-riassigurazzjoni imwettqa mill-awtoritajiet kompetenti ta’ l-intrapriża ta’ l-assigurazzjoni li kkonkludiet kuntratt tar-riassigurazzjoni ma’ riassiguratur Komunitarju suġġett għal din id-Direttiva[15]. L-awtorità kompetenti ta’ l-intrapriża ta’ l-assigurazzjoni ma tistax tirrifjuta kuntratt tar-riassigurazzjoni bħal dan għal raġunijiet direttament relatati mas-saħħa finanzjarja ta’ dak ir-riassiguratur. Il-proposta tipprovdi wkoll għat-tħassir tar-rekwiżit tar-rahan ta’ l-assi wżati biex ikopru l-primjums mhux imħallsa u dispożizzjonijiet dwar talbiet pendenti għall-indennizz ta’ intrapriża ta’ l-assigurazzjoni fejn hija riassigurata minn intrapriża tar-riassigurazzjoni awtorizzata skond din id-Direttiva, jew intrapriża ta’ l-assigurazzjoni awtorizzata skond id-Direttivi 73/239/KEE (assigurazzjoni li ma tkunx fuq il-ħajja) jew 2002/83/EC (assigurazzjoni fuq il-ħajja). Dawn l-adattamenti jitnisslu wkoll mill-ħtieġa li l-intrapriżi ta’ l-assigurazzjoni diretta li jaċċettaw ir-riassigurazzjoni jiġu assoġġettati għar-rekwiżiti tas-solvibiltà li jkunu stabbiliti għall-intrapriżi tar-riassigurazzjoni u li jiżguraw kundizzjonijiet ugwali fost intrapriżi differenti li jissottiskrivu n-negozju tar-riassigurazzjoni ‘l ġewwa. Id-Direttiva 98/78/KE dwar il-gruppi ta’ l-assigurazzjoni hija wkoll adattata sabiex tqis il-fatt li l-intrapriżi tar-riassigurazzjoni fl-UE ser ikunu soġġetti għas-sorveljanza[16]. Ikun ukoll meħtieġ adattament sussegwenti tad-Direttiva 2002/87/KE dwar il-konglomerati finanzjarji[17]. Barra minn hekk, id-Direttiva 2001/17/KE tista’ wkoll teħtieġ li tiġi adattata sabiex tibda tapplika għall-intrapriżi ta’ riassigurazzjoni, minħabba li bħalissa mhumiex soġġetti għad-Direttiva dwar ix-xoljiment ta’ l-assigurazzjoni. Huwa meħtieġ aktar xogħol f’dan ir-rigward biex jiġu identifikati l-kwistjonijiet li għandhom bżonn jiġu meqjusa sabiex isiru l-adattamenti xierqa. 2004/0097 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar ir-riassigurazzjoni u li temenda d-Direttivi tal-Kunsill 73/239/KEE, 92/49/KEE u d-Direttivi 98/78/KE u 2002/83/KE (Test b’rilevanza għaż-ŻEE) IL-PARLAMENT EWROPEW U L-KUNSILL TA’ L-UNJONI EWROPEA, Filwaqt li kkunsidraw it-Trattat li jwaqqaf il-Komunità Ewropea, u b’mod partikolari l-Artikoli 47(2) u 55 tiegħu, Filwaqt li kkunsidraw il-proposta mill-Kummissjoni[18], Filwaqt li kkunsidraw l-opinjoni tal-Kunsill Ekonomiku u Soċjali Ewropew[19], Filwaqt li kkunsidraw l-opinjoni tal-Kumitat tar-Reġjuni[20], Filwaqt li aġixxew skond il-proċedura stabbilita bl-Artikolu 251 tat-Trattat[21], Billi: (1) Id-Direttiva tal-Kunsill 73/239/KEE ta’ l-24 ta’ Lulju 1973 dwar il-koordinazzjoni tal-liġijiet, regolamenti u dispożizzjonijiet amministrattivi relatati mal-bidu u t-twettiq tal-kummerċ ta’ l-assigurazzjoni diretta minbarra l-assigurazzjoni fuq il-ħajja[22], id-Direttiva tal-Kunsill 92/49/KEE tat-18 ta’ Ġunju 1992 dwar il-koordinazzjoni tal-liġijiet, regolamenti u dispożizzjonijiet amministrattivi relatati ma’ l-assigurazzjoni diretta minbarra l-assigurazzjoni fuq il-ħajja u li temenda d-Direttivi 73/239/KEE u 88/357/KEE[23] u 2002/83/KEE tal-Parlament Ewropew u tal-Kunsill tal-5 ta’ Novembru 2002 dwar l-assigurazzjoni fuq il-ħajja[24] waqqfu dispożizzjonijiet relatati mal-bidu u t-twettiq tal-kummerċ ta’ l-assigurazzjoni diretta fil-Komunità. (2) Dawk id-Direttivi jipprovdu għall-qafas legali biex l-intrapriżi ta’ l-assigurazzjoni jwettqu l-kummerċ ta’ l-assigurazzjoni fis-suq intern, mill-perspettiva kemm tad-dritt ta’ l-istabbiliment kif ukoll tal-libertà tal-forniment tas-servizzi, sabiex jagħmluha eħfef għall-intrapriżi ta’ l-assigurazzjoni bl-uffiċċji prinċipali fil-Komunità biex ikopru rabtiet li jinsabu fil-Komunità u biex jagħmluha possibbli għad-detenturi tal-poloz biex jirrikorru mhux biss għall-assiguraturi mwaqqfa fil-pajjiż tagħhom stess, iżda wkoll għall-assiguraturi li għandhom l-uffiċċju prinċipali tagħhom fi Stati Membri oħrajn. (3) Ir-reġim stabbilit b’dawn id-Direttivi jgħodd għall-intrapriżi ta’ l-assigurazzjoni diretta rigward il-kummerċ kollu li jagħmlu, kemm attivitajiet ta’ l-assigurazzjoni diretta kif ukoll attivitajiet tar-riassigurazzjoni permezz ta’ l-aċċettazzjonijiet; madankollu l-attivitajiet tar-riassigurazzjoni mwettqa minn intrapriżi tar-riassigurazzjoni speċjalizzati la jaqgħu taħt dan ir-reġim u lanqas taħt xi reġim ieħor tal-liġi Komunitarja. (4) Ir-riassigurazzjoni hija attività finanzjarja ewlenija minħabba li tippermetti lill-intrapriżi ta’ l-assigurazzjoni diretta, permezz ta’ iffaċilitar ta’ tixrid usa’ tar-riskji fuq livell dinji, li jkollhom kapaċità akbar ta’ sottoskrizzjoni biex jaħdmu fil-kummerċ ta’ l-assigurazzjoni u jipprovdu kopertura ta’ l-assigurazzjoni biex inaqqsu l-ispejjeż kapitali tagħhom; barra minn hekk ir-riassigurazzjoni għandha wkoll rwol fundamentali fl-istabbilità finanzjarja, minħabba li hija element essenzjali biex tiġi żgurata s-saħħa ta’ l-istat finanzjarju u l-istabbilità tas-swieq ta’ l-assigurazzjoni diretta, kif ukoll is-sistema finanzjarja sħiħa, minħabba r-rwol tagħha ta’ intermedjaru finanzjaru u investitur istituzzjonali ewlieni. (5) Id-Direttiva tal-Kunsill 64/225/KEE tal-25 ta’ Frar 1964 dwar it-tħassir tar-restrizzjonijiet dwar il-libertà ta’ l-istabbiliment u l-libertà tal-forniment tas-servizzi rigward ir-riassigurazzjoni u r-retroċessjoni[25] neħħiet ir-restrizzjonijiet għad-dritt ta’ l-istabbiliment u l-libertà tal-forniment tas-servizzi relatati man-nazzjonalità jew ir-residenza ta’ min jipprovdi r-riassigurazzjoni. Iżda ma neħħietx ir-restrizzjonijiet kawżati mid-diverġenzi bejn id-dispożizzjonijiet nazzjonali dwar ir-regolamentazzjoni prudenzjali tar-riassigurazzjoni. Din is-sitwazzjoni rriżultat f’differenzi sinifikanti fil-livell ta’ sorveljanza ta’ l-intrapriżi tar-riassigurazzjoni fil-Komunità, li joħolqu ostakoli għat-twettiq tal-kummerċ tar-riassigurazzjoni, bħall-obbligu ta’ l-intrapriża tar-riassigurazzjoni li tirhan l-assi sabiex tkopri l-parti tagħha tal-proviżjonijiet tekniċi ta’ l-intrapriża ta’ l-assigurazzjoni diretta, kif ukoll l-osservazzjoni mill-intrapriżi tar-riassigurazzjoni ta’ regoli ta’ sorveljanza differenti fl-Istati Membri differenti fejn iwettqu l-kummerċ jew sorveljanza indiretta ta’ l-aspetti differenti ta’ intrapriża tar-riassigurazzjoni mill-awtoritajiet kompetenti ta’ l-intrapriżi ta’ l-assigurazzjoni diretta. (6) Il-Pjan ta’ Azzjoni għas-Servizzi Finanzjarji identifikat lir-riassigurazzjoni bħala settur li jeħtieġ azzjoni fuq livell Komunitarju sabiex jiġi kompletat is-suq intern għas-servizzi finanzjarji. Barra minn dan, fora finanzjarji ewlenin bħall-Fond Monetarju Internazzjonali (IMF) u l-Għaqda Internazzjonali ta’ l-Awtoritajiet li Jissorveljaw l-Assigurazzjoni (IAIS) indikaw in-nuqqas ta’ regoli armonizzati dwar is-sorveljanza tar-riassigurazzjoni fuq livell Komunitarju bħala nuqqas importanti fil-qafas regolatorju dwar is-servizzi finanzjarji li għandu jimtela. (7) Din id-Direttiva għandha l-għan li twaqqaf qafas regolatorju prudenzjali għall-attivitajiet tar-riassigurazzjoni fil-Komunità. Hija tifforma parti mll-korp ta’ leġislazzjoni Komunitarja fil-qasam ta’ l-assigurazzjoni li għandha bħala għan li twaqqaf is-Suq Intern fis-settur ta’ l-assigurazzjoni. (8) Din id-Direttiva hija konsistenti ma’ ħidma ewlienija internazzjonali li saret fuq regoli prudenzjali, b’mod partikolari l-Għaqda Internazzjonali ta’ l-Awtoritajiet li Jissorveljaw l-Assigurazzjoni (IAIS). (9) Din id-Direttiva timxi fuq l-istrateġija tal-leġislazzjoni Komunitarja li ġiet adottata dwar l-assigurazzjoni diretta, billi twettaq l-armoniżżazzjoni li hija essenzjali, meħtieġa u biżżejjed biex tiżgura l-għarfien reċiproku ta’ l-awtorizzazzjonijiet u s-sistemi tal-kontroll, u b’hekk tagħmel possibbli li tingħata awtorizzazzjoni unika valida fil-Komunità kollha u tapplika l-prinċipju ta’ sorveljanza mill-Istat Membru fejn l-intrapriża għandha l-uffiċċju prinċipali tagħha. (10) B’riżultat, il-bidu u t-twettiq tal-kummerċ tar-riassigurazzjoni huma suġġetti għall-għotja ta’ awtorizzazzjoni uffiċjali waħda, maħruġa mill-awtoritajiet kompetenti ta’ l-Istat Membu fejn intrapriża tar-riassigurazzjoni għandha l-uffiċċju prinċipali tagħha. L-awtorizzazzjoni tippermetti lil intrapriża twettaq il-kummerċ fil-Komunità kollha, taħt id-dritt ta’ l-istabbiliment jew il-libertà tal-forniment tas-servizzi. L-Istat Membru tal-fergħa, jew tal-forniment tas-servizzi, ma jistax jeħtieġ lil intrapriża tar-riassigurazzjoni li tixtieq twettaq il-kummerċ tar-riassigurazzjoni hemm u li diġà ġiet awtorizzata fl-Istat Membru fejn għandha l-uffiċċju prinċipali tagħha tfittex awtorizzazzjoni oħra. Aktar minn hekk, intrapriża tar-riassigurazzjoni li diġà ġiet awtorizzata fl-Istat Membru fejn għandha l-uffiċċju prinċipali tagħha m’għandhiex tkun suġġetta għal sorveljanza jew verifiki addizzjonali relatati mas-saħħa finanzjarja tagħha li huma mwettqa mill-awtoritajiet kompetenti ta’ intrapriża ta’ l-assigurazzjoni li hija riassigurata minn dik l-intrapriża tar-riassigurazzjoni. Ukoll, l-Istati Membri m’għandhomx ikunu permessi li jeħtieġu lil intrapriża tar-riassigurazzjoni, awtorizzata fil-Komunità, tagħti garanzija ta’ l-assi sabiex tkopri l-parti tagħha tal-proviżjonijiet tekniċi taċ-ċedenti. Il-kundizzjonijiet għall-għotja jew l-irtirar ta’ din l-awtorizzazzjoni għandhom jiġu definiti. L-awtoritajiet kompetenti m’għandhomx jawtorizzaw jew ikomplu l-awtorizzazzjoni ta’ intrapriżi tar-riassigurazzjoni li ma jilħqux il-kundizzjonijiet stabbiliti f’din id-Direttiva. (11) Din id-Direttiva għandha tgħodd għall-intrapriżi tar-riassigurazzjoni li jwettqu b’mod esklussiv il-kummerċ tar-riassigurazzjoni, u li ma jaħdmux fil-kummerċ ta’ l-assigurazzjoni diretta; għandha wkoll tgħodd għall-intrapriżi tar-riassigurazzjoni hekk imsejħa "captive" maħluqa jew proprjetà ta’ ditti industrijali, kummerċjali jew finanzjarji li mhumiex intrapriżi li tgħodd għalihom id-Direttiva 98/78/KE tal-Parlament Ewropew u tal-Kunsill dwar is-sorveljanza supplimentari ta’ intrapriżi ta’ l-assigurazzjoni f’grupp ta’ l-assigurazzjoni[26], li l-iskop tagħhom huwa li jagħtu kopertura ta’ riassigurazzjoni esklussivament lir-riskji tad-ditti li jappartjenu għalihom. (12) Madankollu, din id-Direttiva m’għandhiex tgħodd għall-intrapriżi ta’ l-assigurazzjoni li huma diġà soġġetti għad-Direttivi 73/239/KEE u 2002/83/KE; iżda sabiex jiġi żgurat l-istat finanzjarju b’saħħtu ta’ l-intrapriżi ta’ l-assigurazzjoni li jwettqu wkoll kummerċ ta’ riassigurazzjoni u li l-karatteristiċi speċifiċi ta’ dawn l-attivitajiet huwa debitament meqjus mir-rekwiżiti dwar il-kapital ta’ dawn l-intrapriżi ta’ l-assigurazzjoni, id-dispożizzjonijiet relatati mal-marġni tas-solvibbiltà ta’ l-intrapriżi tar-riassigurazzjoni li jinsabu f’din id-Direttiva għandhom jgħoddu għall-kummerċ tar-riassigurazzjoni ta’ dawn l-intrapriżi ta’ l-assigurazzjoni, jekk il-volum ta’ l-attivitajiet tar-riassigurazzjoni tagħhom jirrapreżenta parti sinifikanti tal-kummerċ kollu tagħhom. (13) Din id-Direttiva għandha tiċċara s-setgħat u l-meżżi ta’ sorveljanza mogħtija lill-awtoritajiet kompetenti. L-awtoritajiet kompetenti ta’ l-Istat Membru fejn l-intrapriża tar-riassigurazzjoni għandha l-uffiċċju prinċipali tagħha għandhom ikunu responsabbli biex jissorveljaw is-saħħa finanzjarja ta’ l-intrapriżi tar-riassigurazzjoni, inkluż l-istat ta’ solvibbiltà tagħhom, it-twaqqif ta’ proviżjonijiet tekniċi xierqa u l-kopertura ta’ dawk il-proviżjonijiet b’assi ta’ kwalità. (14) L-awtoritajiet kompetenti ta’ l-Istati Membri għandu jkollhom għad-dispożizzjoni tagħhom dawk il-meżżi ta’ sorveljanza li huma meħtieġa biex jiġi żgurat l-insegwiment ordinat tal-kummerċ minn intrapriżi tar-riassigurazzjoni fil-Komunità kollha, kemm jekk isir taħt id-dritt ta’ l-istabbiliment jew inkella d-dritt tal-forniment tas-servizzi. B’mod partikolari, għandhom ikunu jistgħu jintroduċu salvagwardji xierqa jew jimponu sanzjonijiet bl-għan tal-prevenzjoni ta’ l-irregularitajiet u l-vjolazzjonijiet tad-dispożizzjonijiet dwar is-sorveljanza tar-riassigurazzjoni. (15) Għandu jkun hemm dispożizzjoni dwar it-tpartit ta’ l-informazzjoni bejn l-awtoritajiet kompetenti u l-awtoritajiet jew organizzazzjonijiet li, minħabba l-funzjoni tagħhom, jgħinu biex isaħħu l-istabbilità tas-sistema finanzjarja. Sabiex tinżamm in-natura kunfidenzjali ta’ l-informazzjoni mibgħuta, il-lista ta’ indirizzati għandha tibqa’ f’limiti stretti. Huwa għalhekk meħtieġ li jiġu speċifikati l-kundizzjonijiet li taħthom huwa awtorizzat it-tpartit ta’ informazzjoni msemmi hawn fuq; barra minn dan, fejn huwa mniżżel li l-informazzjoni tista’ tiġi żvelata biss bil-kunsens espliċitu ta’ l-awtoritajiet kompetenti, dawn jistgħu, fejn xieraq, jagħmlu l-qbil tagħhom suġġett għall-ħarsien ta’ kundizzjonijiet stretti. F’dan ir-rigward, u minħabba li tiġi żgurata s-sorveljanza xierqa ta’ l-intrapriżi tar-riassigurazzjoni mill-awtoritajiet kompetenti, din id-Direttiva għandha tipprovdi għal regoli li jippermettu lill-Istati Membri jikkonkludu patti dwar tpartit ta’ informazzjoni ma’ pajjiżi terzi kemm-il darba l-informazzjoni żvelata hija assoġġettata għal garanziji xierqa ta’ segretezza professjonali. (16) Għall-għanijiet li tiġi msaħħa s-sorveljanza prudenzjali ta’ l-intrapriżi tar-riassigurazzjoni, għandu jiġi stipulat li awditur għandu jkollu dmir li jirrapporta minnufih lill-awtoritajiet kompetenti, kull fejn, kif provdut f’din id-Direttiva, isir/issir konxju/a, filwaqt li j/twettaq il-funzjonijiet tiegħu/tagħha, dwar xi fatti li x’aktarx ikollhom effett serju fuq is-sitwazzjoni finanzjarja jew l-organizzazzjoni amministrattiva jew taż-żamma tal-kotba ta’ intrapriża tar-riassigurazzjoni. Filwaqt li jiġi kkunsidrat l-għan immirat, huwa mixtieq li l-Istati Membri jipprovdu li dan id-dmir għandu japplika fiċ-ċirkostanzi kollha fejn dawn il-fatti huma skoperti minn awditur matul it-twettiq tal-funzjonijiet tiegħu/tagħha f’intrapriża li għandha rabtiet mill-qrib ma’ intrapriża tar-riassigurazzjoni. Id-dmir ta’ l-awdituri li jikkomunikaw, fejn xieraq, lill-awtoritajiet kompetenti xi fatti u deċiżjonijiet dwar intrapriża tar-riassigurazzjoni li jiskopru matul it-twettiq tal-funzjonijiet tagħħom f’intrapriża li mhix tar-riassigurazzjoni ma jibdilx fih innifsu n-natura tal-funzjonijiet tagħhom f’dik l-intrapriża u lanqas il-mod li bih għandhom iwettqu dawk il-funzjonijiet f’dik l-intrapriża. (17) Għandu jkun hemm dispożizzjoni biex tiġi ddefinita l-applikazzjoni ta’ din id-Direttiva għall-intrapriżi tar-riassigurazzjoni eżistenti li kienu diġà awtorizzati jew intitolati li jwettqu l-kummerċ ta’ l-assigurazzjoni skond id-dispożizzjonijiet ta’ l-Istati Membri qabel l-applikazzjoni tad-Direttiva. (18) Sabiex intrapriża tar-riassigurazzjoni tkun tista’ tilħaq ir-rabtiet tagħha, l-Istat Membru fejn l-intrapriża tar-riassigurazzjoni għandha l-uffiċċju prinċipali tagħha għandu jeħtieġha li twaqqaf proviżjonijiet tekniċi xierqa. L-ammont ta’ dawn il-proviżjonijiet tekniċi għandu jiġi ddeterminat skond id-Direttiva 91/674/KEE tad-19 ta’ Diċembru 1991 dwar ir-rendikonti annwali u r-rendikonti konsolidati ta’ l-intrapriżi ta’ l-assigurazzjoni[27] u, rigward attivitajiet tar-riassigurazzjoni fuq il-ħajja, l-Istat Membru fejn l-intrapriża għandha l-uffiċċju prinċipali tagħha għandu jiġi permess ukoll li jwaqqaf regoli aktar speċifiċi skond id-Direttiva 2002/83/KE. (19) Intrapriża tar-riassigurazzjoni li twettaq il-kummerċ tar-riassigurazzjoni fil-qasam ta’ l-assigurazzjoni tal-kreditu, li l-kummerċ tagħha ta’ l-assigurazzjoni tal-kreditu jammonta għal aktar minn proporzjon żgħir tal-kummerċ totali tagħha, għandha tkun meħtieġa li twaqqaf riżerva ta’ ugwalizzazzjoni li ma tifformax parti mill-marġinu tas-solvibbiltà; din ir-riżerva għandha tiġi kalkolata skond wieħed mill-metodi mwaqqfa fid-Direttiva 73/239/KEE u li huma magħrufa bħala ekwivalenti; barra minn hekk, din id-Direttiva għandha tippermetti lill-Istat Membru fejn l-intrapriża tar-riassigurazzjoni għandha l-uffiċċju prinċipali tagħha jeħtieġ ukoll li hija twaqqaf riżervi ta’ ugwalizzazzjoni għal klassijiet ta’ riskju minbarra riassigurazzjoni tal-kreditu, skond ir-regoli mwaqqfa minn dak l-Istat Membru fejn l-intrapriża għandha l-uffiċċju prinċipali tagħha. (20) L-intrapriża tar-riassigurazzjoni għandu jkollha assi biex tkopri proviżjonijiet tekniċi li għandhom iqisu t-tip ta’ kummerċ li tagħmel intrapriża tar-riassigurazzjoni, b’mod partikolari n-natura, l-ammont u t-terminu tal-ħlasijiet mistennija ta’ talbiet għall-indennizz, b’tali mod li huma żgurati s-suffiċjenza, l-likwidità, is-sigurtà, il-profitabilità u t-tqabbil ta’ l-investimenti tagħha, li l-intrapriża għandha tiżgura li huma diversifikati u mxerrda b’mod xieraq u li jagħti lill-intrapriża l-possibilitajiet biex tirreaġixxi b’mod xieraq għat-tibdil fiċ-ċirkostanzi ekonomiċi, b’mod partikolari l-iżvilupp fis-swieq finanzjarji u s-swieq tal-proprjetà immobbli jew ġrajjiet katastrofiċi b’impatt kbir. (21) Huwa meħtieġ li, minbarra proviżjonijiet tekniċi, l-intrapriżi tar-riassigurazzjoni għandhom iżommu riżerva supplimentari, magħrufa bħala l-marġni tas-solvibbiltà, rappreżentat minn assi ħielsa u, bil-qbil ta’ l-awtorità kompetenti, minn assi oħrajn impliċiti, li għandhom jaġixxu biex imewtu l-effett ta’ varjazzjonijiet negattivi fil-kummerċ. Dan ir-rekwiżit huwa element importanti ta’ sorveljanza prudenzjali. Sakemm issir ir-reviżjoni tar-reġim kurrenti tal-marġni tas-solvibbiltà, li l-Kummissjoni qiegħda twettaq taħt l-hekk imsejjaħ proġett “Solvency II”, sabiex tiddetermina l-marġinu meħtieġ ta’ solvibbiltà ta’ l-intrapriżi tar-riassigurazzjoni, għandhom jgħoddu r-regoli provduti fil-leġislazzjoni eżistenti fil-qasam ta’ l-assigurazzjoni diretta; (22) Sabiex jittieħed kont tan-natura partikolari ta’ xi tipi ta’ kuntratti ta’ assigurazzjoni jew linji speċifiċi tal-kummerċ, għandu jkun hemm dispożizzjoni sabiex isiru tibdiliet għall-kalkolu tal-marġinu meħtieġ ta’ solvibbiltà; dawn it-tibdiliet għandhom isiru mill-Kummissjoni, wara li tikkonsulta lill-Kumitat ta’ l-Assigurazzjoni, imwaqqaf bid-Direttiva tal-Kunsill 91/675/KEE[28] b’eżerċizzju tas-setgħat tagħha ta’ implimentazzjoni mogħtija lilha mit-Trattat. Dawn għandhom jiġu adottati bl-użu tal-proċedura regolatorja provduta fl-Artikolu 5 tad-Deċiżjoni tal-Kunsill 1999/468/KE tat-28 ta’ Ġunju 1999 li twaqqaf il-proċeduri għall-eżerċizzju tal-poteri ta’ implimentazzjoni mogħtija lill-Kummissjoni[29]. (23) Il-lista ta’ oġġetti eliġibbli biex jirrappreżentaw il-marġni disponibbli ta’ solvibbiltà mwaqqaf b’din id-Direttiva għandha tkun dik msemmija fid-Direttivi 73/239/KEE u 2002/83/KE. (24) L-intrapriżi tar-riassigurazzjoni għandhom jippossjedu wkoll fond ta’ garanzija biex jiżguraw li għandhom riżorsi xierqa meta jiġu mwaqqfa, u li fil-kors sussegwenti tal-kummerċ il-marġni ta’ solvibbiltà f’ebda każ ma jaqa’ taħt minimu ta’ sigurtà; madankollu sabiex jiġu meqjusa l-ispeċifiċitajiet ta’ l-intrapriżi tar-riassigurazzjoni “ captive ”, għandu jkun hemm dispożizzjoni li tippermetti lill-Istat Membru fejn l-intrapriża għandha l-uffiċċju prinċipali li jistabbilixxi l-fond minimu ta’ garanzija meħtieġ għall-intrapriżi tar-riassigurazzjoni “ captive ” f’ammont aktar baxx. (25) Xi dispożizzjonijiet ta’ din id-Direttiva jiddefinixxu l-istandards minimi. Stat Membru fejn l-intrapriża għandha l-uffiċċju prinċipali għandu jkun jista’ jwaqqaf regoli aktar stretti għall-intrapriżi tar-riassigurazzjoni awtorizzati mill-awtoritajiet kompetenti tiegħu stess, b’mod speċjali rigward ir-rekwiżiti tal-marġinu ta’ solvibbiltà. (26) Huwa meħtieġ li jiġu pprovduti miżuri f’każijiet fejn il-pożizzjoni finanzjarja ta’ l-intrapriża tar-riassigurazzjoni ssir tali li tagħmilha diffiċli għaliha li tissodisfa l-obbligazzjonijiet tagħha ta’ sottoskrizzjoni. F’sitwazzjonijiet speċifiċi, hemm ukoll ħtieġa li l-awtoritajiet kompetenti ikollhom is-setgħa li jindaħlu fi stadju bikri biżżejjed, iżda fl-eżerċizzju ta’ dawk il-poteri, l-awtoritajiet kompetenti għandhom javżaw lill-intrapriżi tar-riassigurazzjoni dwar ir-raġunijiet wara din l-azzjoni ta’ sorveljanza, skond il-prinċipji ta’ amministrazzjoni tajba u proċess xieraq skond il-liġi. Sa fejn teżisti din is-sitwazzjoni, l-awtoritajiet kompetenti għandhom ikunu pprojbiti milli jiċċertifikaw li l-intrapriża tar-riassigurazzjoni għandha marġinu suffiċjenti ta’ solvibbiltà. (27) Huwa meħtieġ li jkun hemm dispożizzjoni dwar il-kooperazzjoni bejn l-awtoritajiet kompetenti ta’ l-Istati Membri sabiex jiġi żgurat li intrapriża tar-riassigurazzjoni li twettaq l-attivitajiet tagħħa taħt il-libertà ta’ l-istabbiliment u l-forniment ħieles tas-servizzi tosserva d-dispożizzjonijiet li jgħoddu għaliha fl-Istat Membru li jospita. (28) Għandu jkun hemm dispożizzjoni dwar id-dritt ta’ smigħ quddiem il-qrati jekk awtorizzazzjoni tiġi miċħuda jew rifjutata. (29) Huwa importanti li jiġi pprovdut li l-intrapriżi tar-riassigurazzjoni li għandhom l-uffiċċju prinċipali tagħhom barra mill-Komunità u li jagħmlu l-kummerċ tar-riassigurazzjoni fil-Komunità m’għandhomx ikunu assoġġettati għal trattament li jirriżulta aktar favorevoli minn dak mogħti lill-intrapriżi tar-riassigurazzjoni li għandhom l-uffiċċju prinċipali fi Stat Membru. (30) Sabiex jitqiesu l-aspetti internazzjonali tar-riassigurazzjoni, għandha ssir dispożizzjoni li tippermetti l-konklużjoni ta’ patti internazzjonali ma’ pajjiż terz bl-għan li jiġu ddefiniti l-mezzi tas-sorveljanza fuq l-entitajiet tar-riassigurazzjoni li jmexxu l-kummerċ fit-territorju ta’ kull parti għall-kuntratt. (31) Għandha tiġi pprovduta proċedura flessibbli sabiex ikun possibbli li tiġi mkejla l-ekwivalenza tar-regolazzjoni prudenzjali ma’ pajjiżi terzi fuq bażi Komunitarja, sabiex titjieb il-liberalizzazzjoni tas-servizzi tar-riassigurazzjoni f’pajjiżi terzi, kemm jekk permezz tad-dritt ta’ l-istabbiliment kif ukoll bil-forniment ta’ servizzi minn naħa għal oħra tal-fruntiera. Għal dak l-iskop, din id-Direttiva tipprovdi proċeduri għal negozjati ma’ pajjiżi terzi. (32) Il-Kummissjoni jmissha jkollha s-setgħa li tadotta miżuri ta’ implimentazzjoni, kemm-il darba dawn ma jimmodifikawx l-elementi essenzjali ta’ din id-Direttiva. Dawn il-miżuri ta’ implimentazzjoni għandhom jippermettu lill-Komunità tqis l-iżvilupp futur tar-riassigurazzjoni. Il-miżuri meħtieġa għall-implimentazzjoni ta’ din id-Direttiva għandhom jiġu adottati skond id-Deċiżjoni 1999/468/KE. (33) Il-qafas legali Komunitarju eżistenti għall-assigurazzjoni jmissu jiġi adattat sabiex iqis ir-reġim ġdid ta’ sorveljanza għall-intrapriżi tar-riassigurazzjoni mwaqqaf b’din id-Direttiva u sabiex jiġi żgurat qafas regolatorju konsistenti għas-settur kollu ta’ l-assigurazzjoni. B’mod partikolari, għandhom jiġu adottati d-dispożizzjonijiet eżistenti li jippermettu “sorveljanza indiretta” ta’ l-intrapriżi tar-riassigurazzjoni mill-awtoritajiet kompetenti għas-sorveljanza ta’ intrapriżi ta’ l-assigurazzjoni diretta. Barra minn hekk, id-dispożizzjonijiet preżenti li jippermettu lill-Istati Membri jeħtieġu r-rahan ta’ l-assi biex ikopru l-proviżjonijiet tekniċi ta’ intrapriża ta’ l-assigurazzjoni fejn l-assiguratur huwa riassigurat minn intrapriża tar-riassigurazzjoni awtorizzata skond din id-Direttiva, jew minn intrapriża ta’ l-assigurazzjoni, għandhom jiġu mħassra. Fl-aħħar, għandu jiġi pprovdut li l-marġinu ta’ solvibbiltà meħtieġ għall- intrapriżi ta’ l-assigurazzjoni li jagħmlu attivitajiet tar-riassigurazzjoni, meta dawn l-attivitajiet jirrapreżentaw parti sinifikanti tal-kummerċ tagħhom, huwa soġġett għar-regoli tas-solvibbiltà provduti għall-intrapriżi tar-riassigurazzjoni f’din id-Direttiva. Id-Direttivi 73/239/KEE, 92/49/KEE u 2002/83/KE għalhekk għandhom jiġu emendati f’dan is-sens. (34) Id-Direttiva 98/78/KE għandha tiġi emendata biex tiggarantixxi li l-intrapriżi tar-riassigurazzjoni f’grupp ta’ l-assigurazzjoni jew tar-riassigurazzjoni huma suġġetti għas-sorveljanza supplimentari bl-istess mod bħall-intrapriżi ta’ l-assigurazzjoni li bħalissa huma parti minn grupp ta’ l-assigurazzjoni. (35) Ladarba l-għan ta’ l-azzjoni proposta, jiġifieri t-twaqqif ta’ qafas legali għall-bidu u t-tkomplija ta’ attivitajiet tar-riassigurazzjoni, ma jistax jiġi miksub b’mod suffiċjenti mill-Istati Membri u għalhekk, minħabba l-iskala u l-effetti ta’ l-azzjoni, jista’ jinkiseb aħjar fuq livell Komunitarju, il-Komunità tista’ tadotta miżuri, skond il-prinċipju tas-sussidjarjetà kif imniżżel fl-Artikolu 5 tat-Trattat. Skond il-prinċipju tal-proporzjonalità, kif imwaqqaf f’dak l-Artikolu, din id-Direttiva ma tmurx `l hinn minn dak li huwa meħtieġ sabiex jinkiseb dan l-għan. Ladarba din id-Direttiva tiddefinixxi l-istandardi minimi, l-Istati Membri jistgħu jwaqqfu regoli aktar stretti. ADOTTAW DIN ID-DIRETTIVA : TITOLU I – L-GĦAN U D-DEFINIZZJONIJIET Artikolu 1 – L-għan 1. Din id-Direttiva twaqqaf regoli għall-bidu u t-tkomplija ta’ l-attività indipendenti tar-riassigurazzjoni mwettqa minn intrapriżi tar-riassigurazzjoni, li jagħmlu biss attivitajiet tar-riassigurazzjoni, u li huma mwaqqfa fi Stat Membru jew jixtiequ li jiġu mwaqqfa fih. 2. Din id-Direttiva m’għandhiex tgħodd għal dawn li ġejjin: a) l-intrapriżi ta’ l-assigurazzjoni li jgħoddu għalihom id-Direttivi 73/239/KEE u 2002/83/KE; b) l-attivitajiet u l-organizzazzjonijiet imsemmija fl-Artikolu 3(1) u (2) tad-Direttiva 73/239/ KEE; c) l-attivitajiet u l-organizzazzjonijiet imsemmija fl-Artikolu 3 tad-Direttiva 2002/83/ KE; d) l-attività tar-riassigurazzjoni mwettqa mill-gvern ta’ Stat Membru meta dan qiegħed jaġixxi, għal raġunijiet ta’ interess pubbliku sostanzjali, fil-kapaċità ta’ riassiguratur meta jkun falla kull tentattiv ieħor f’ċirkostanzi fejn rwol bħal dan huwa meħtieġ minn sitwazzjoni fis-suq li fiha huwa oġġettivament impossibbli li tinkiseb kopertura kummerċjali. Artikolu 2 – Tifsir 1. G ħall-finijiet ta’ din id-Direttiva għandhom jgħoddu dawn it-tifsiriet li ġejjin: riassigurazzjoni tfisser l-attività li tikkonsisti fl-aċċettazzjoni ta’ riskji ċeduti minn intrapriża ta’ l-assigurazzjoni, minn intrapriża oħra tar-riassigurazzjoni jew minn istituzzjoni li tipprovdi għall-irtirar mix-xogħol li taqa’ taħt l-ambitu tad-Direttiva 2003/41/KE tal-Parlament Ewropew u tal-Kunsill[30]. intrapriża tar-riassigurazzjoni tfisser intrapriża li rċeviet awtorizzazzjoni uffiċjali skond l-Artikolu 3; fergħa tfisser aġenzija jew fergħa ta’ intrapriża tar-riassigurazzjoni; stabbiliment ifisser l-uffiċċju ewlieni, fergħa ta’ intrapriża tar-riassigurazzjoni, filwaqt li jitqies il-punt c); Stat Membru fejn l-intrapriża għandha l-uffiċċju prinċipali tagħha ifisser l-Istat Membru fejn jinsab l-uffiċċju ewlieni ta’ l-intrapriża tar-riassigurazzjoni; Stat Membru tal-fergħa ifisser l-Istat Membru li fih tinsab il-fergħa ta’ intrapriża tar-riassigurazzjoni; Stat Membru li jospita ifisser l-Istat Membru fejn intrapriża tar-riassigurazzjoni għandha fergħa jew tipprovdi s-servizzi. Kontroll ifisser ir-relazzjoni bejn intrapriża parent u sussidjarja tagħha, kif iddefinit fl-Artikolu 1 tad-Direttiva tal-Kunsill 83/349/KEE, jew relazzjoni simili bejn kwalunkwe persuna naturali jew legali u intrapriża; Parteċipazzjoni azzjonarja kwalifikattiva ifisser sehem dirett jew indirett f’intrapriża li jirrappreżenta 10% jew aktar mill-kapital jew mid-drittijiet tal-ivvutar jew li jagħmilha possibbli li tiġi eżerċitata influwenza sinifikanti fuq l-amministrazzjoni ta’ l-intrapriża fejn hemm is-sehem; Intrapriża parent tfisser intrapriża parent kif iddefinita fl-Artikoli 1 u 2 tad-Direttiva 83/349/KEE; Sussidjarja tfisser intrapriża sussidjarja kif iddefinita fl-Artikoli 1 u 2 tad-Direttiva 83/349/KEE; awtoritajiet kompetenti tfisser l-awtoritajiet nazzjonali li ngħataw is-setgħa mil-liġi jew minn regolament biex jissorveljaw lill-intrapriżi tar-riassigurazzjoni; rabtiet mill-qrib tfisser sitwazzjoni fejn żewġ persuni naturali jew legali jew aktar huma marbuta permezz ta’: (i) parteċipazzjoni , li tfisser il-proprjetà, diretta jew permezz ta’ kontroll, ta’ 20% jew aktar tad-drittijiet tal-vot jew tal-kapital ta’ intrapriża, jew (ii) kontroll, fil-każijiet kollha msemmija fl-Artikolu 1(1) u (2) tad-Direttiva 83/349/KEE jew relazzjoni simili bejn kwalunkwe persuna naturali jew legali u intrapriża; intrapriża tar-riassigurazzjoni “captive” tfisser intrapriża tar-riassigurazzjoni li tappartjeni jew- għal intrapriża finanzjarja li mhix intrapriża ta’ l-assigurazzjoni jew intrapriża tar-riassigurazzjoni jew grupp ta’ intrapriżi ta’ l-assigurazzjoni jew tar-riassigurazzjoni li għalihom tgħodd id-Direttiva 98/78/KE, jew għal intrapriża mhux finanzjarja, waħda jew aktar , li l-iskop tagħha hija li tkopri permezz tar-riassigurazzjoni esklussivament lir-riskji ta’ l-intrapriża jew intrapriżi li tappartjeni għalihom jew lil intrapriża jew intrapriżi tal-grupp li hija parti minnu l-intrapriża tar-riassigurazzjoni “captive”. 2. Għall-finijiet tal-paragrafu 1(c) kwalunkwe preżenza permanenti ta’ intrapriża fit-territorju ta’ Stat Membru għandha tingħata l-istess trattament mogħti lil aġenzija jew fergħa, ukoll jekk dik il-preżenza ma tiħux il-forma ta’ fergħa jew aġenzija, iżda tikkonsisti biss f’uffiċċju amministrat mill-impjegati ta’ l-intrapriża stess jew minn persuna li hija indipendenti iżda li għandha awtorità permanenti biex taġixxi għall-intrapriża bl-istess mod bħal aġenzija. Għall-għanijiet tal-paragrafu 1(i), u fil-kuntest ta’ l-Artikoli 7 u 14 u tal-livelli l-oħrajn ta’ parteċipazzjoni imsemmija fl-Artikolu 14, għandhom jitqiesu d-drittijiet tal-vot imsemmija fl-Artikolu 92 tad-Direttiva 2001/34/EC.[31] Għall-għanijiet tal-paragrafu 1(k), kwalunkwe sussidjarja ta’ intrapriża sussidjarja għandha wkoll titqies bħala sussidjarja ta’ l-intrapriża li hija fl-aħħar mill-aħħar l-intrapriża parent ta’ dawk l-intrapriżi. Għall-għanijiet tal-paragrafu 1(m), kwalunkwe intrapriża sussidjarja ta’ intrapriża sussidjarja għandha titqies bħala sussidjarja ta’ l-intrapriża parent li qiegħda fuq nett ta’ dawk l-intrapriżi. Għall-għanijiet tal-paragrafu 1(m), sitwazzjoni fejn żewġ persuni naturali jew legali jew aktar huma marbuta b’mod permanenti ma’ l-istess persuna b’relazzjoni ta’ kontroll għandhom jitqiesu wkoll bħala li jikkostitwixxu konnessjoni fil-qrib bejniethom stess. 3. Kull fejn din id-Direttiva tirreferi għall-euro, il-valur tal-konverżjoni fil-munita nazzjonali li għandu jiġi adottat għandu, sa mill-31 ta’ Diċembru ta’ kull sena, ikun dak ta’ l-aħħar jum tax-xahar ta’ Ottubru ta’ qabel li għalih il-valuri tal-konverżjoni ta’ l-euro jistgħu jinkisbu fil-muniti kollha tal-Komunità. TITOLU II – IL-BIDU TAL-KUMMERĊ TAR-RIASSIGURAZZJONI AWTORIZZAZZJONI TA’ L-INTRAPRIŻA TAR-RIASSIGURAZZJONI Artikolu 3 – Il-prinċipju ta’ l-awtorizzazzjoni Il-bidu tal-kummerċ tar-riassigurazzjoni għandu jkun suġġett għal awtorizzazzjoni uffiċjali minn qabel. Din l-awtorizzazzjoni għandha tiġi mitluba mill-awtoritajiet kompetenti ta’ l-Istat Membru fejn hemm l-uffiċċju prinċipali, minn: (a) kwalunkwe intrapriża tar-riassigurazzjoni li twaqqaf l-uffiċċju prinċipali tagħha fit-territorju ta’ dak l-Istat; (b) kwalunkwe intrapriża tar-riassigurazzjoni li tkun irċeviet l-awtorizzazzjoni u testendi l-kummerċ tagħħa għal attivitajiet oħrajn ta’ riassigurazzjoni minn dawk diġà awtorizzati. Artikolu 4 – L-għan ta’ l-awtorizzazzjoni 1. Awtorizzazzjoni skond l-Artikolu 3 għandha tkun valida fil-Komunità kollha. Għandha tippermetti lil intrapriża tar-riassigurazzjoni tagħmel il-kummerċ hemm, taħt id-dritt ta’ l-istabbiliment jew taħt il-libertà li tipprovdi s-servizzi. 2. L-awtorizzazzjoni għandha tingħata għal attivitajiet ta’ riassigurazzjoni li ma tkunx fuq il-ħajja, attivitajiet ta’ riassigurazzjoni fuq il-ħajja jew il-kwalitajiet kollha ta’ attivitajiet tar-riassigurazzjoni, skond it-talba magħmula mill-applikant. Għandha tiġi meqjusa fid-dawl ta’ l-iskema ta’ operazzjonijiet li għandha tiġi ppreżentanta skond l-Artikoli 6(b) u 11 u t-twettiq tal-kundizzjonijiet stabbiliti għall-awtorizzazzjoni mill-Istat Membru li minnu hija mitluba l-awtorizzazzjoni. Artikolu 5 – Il-forma ta’ l-intrapriża tar-riassigurazzjoni 1. L-Istat Membru fejn l-intrapriża għandha l-uffiċċju prinċipali tagħha għandu jeħtieġ lil kull intrapriża tar-riassigurazzjoni li għaliha tintalab awtorizzazzjoni tadotta waħda mill-forom stabbiliti fl-Anness I. Intrapriża tar-riassigurazzjoni tista’ wkoll tadotta l-forma ta’ Kumpanija Ewropea (SE) kif iddefinit fir-Regolament tal-Kunsill (KE) Nru 2157/2001[32]. 2. L-Istati Membri jistgħu, fejn xieraq, iwaqqfu intrapriża fi kwalunkwe forma tal-liġi pubblika kemm-il darba dawn l-organizzazzjonijiet għandhom bħala l-għanijiet tagħhom operazzjonijiet tar-riassigurazzjoni taħt kundizzjonijiet ekwivalenti għal dawk li jaħdmu taħthom l-intrapriżi tal-liġi privati. Artikolu 6 – Il-kundizzjonijiet L-Istat Membru fejn l-intrapriża għandha l-uffiċċju prinċipali tagħha għandu jeħtieġ lil kull intrapriża tar-riassigurazzjoni li għaliha tintalab awtorizzazzjoni: a) tillimita l-għanijiet tagħha għall-kummerċ tar-riassigurazzjoni u operazzjonijiet relatati; dan ir-rekwiżit jista’ jinkludi funzjoni ta’ kumpanija holding u attivitajiet marbuta ma’ attivitajiet tas-settur finanzjarju fis-sens ta’ l-Artikolu 2 punt 8 tad-Direttiva 2002/87/KE[33]; b) tippreżenta skema ta’ operazzjonijiet skond l-Artikolu 11; c) tippossjedi l-fond minimu tal-garanzija li għalih jirreferi l-Artikolu 40(2); d) tkun effettivament amministrata minn persuni ta’ reputazzjoni tajba u li jkollhom kwalifiki jew esperjenza professjonali xierqa. Artikolu 7 – Rabtiet mill-qrib 1. Fejn jeżistu rabtiet mill-qrib bejn l-intrapriża tar-riassigurazzjoni u persuni oħrajn naturali jew legali, l-awtoritajiet kompetenti għandhom jagħtu l-awtorizzazzjoni biss jekk dawk l-eżistenza ta’ dawn il-konnessjonijiet ma tkunx tfisser li ma jkunx jista’ jsir l-eżerċizzju effettiv tal-funzjonijiet tagħhom ta’ sorveljanza. L-awtoritajiet kompetenti għandhom jirrifjutaw l-awtorizzazzjoni jekk il-liġijiet, regolamenti jew dispożizzjonijiet amministrattivi ta’ pajjiż li mhux membru li jerregolaw persuna naturali jew legali waħda jew aktar li magħha għandha rabtiet mill-qrib l-intrapriża tar-riassigurazzjoni, jew diffikultajiet involuti fl-esekuzzjoni tagħhom, jipprevjenu l-eżerċizzju effettiv tal-funzjonijiet tagħhom ta’ sorveljanza. 2. L-awtoritajiet kompetenti għandhom jeħtieġu lill-intrapriżi tar-riassigurazzjoni jagħtuhom l-informazzjoni li jeħtieġu biex jissorveljaw il-konformità mal-kundizzjonijiet imsemmija fil-paragrafu 1 fuq bażi kontinwa. Artikolu 8 – L-uffiċċju prinċipali ta’ l- intrapriża tar-riassigurazzjoni L-Istati Membri għandhom jeħtieġu li l-uffiċċji prinċipali ta’ l-intrapriżi tar-riassigurazzjoni ikunu jinsabu fl-istess Stat Membru fejn għandhom l-uffiċċji rreġistrati tagħhom. Artikolu 9 – Il-kundizzjonijiet tal-poloz u skali ta’ primjums 1. Din id-Direttiva m’għandhiex iċċaħħad lill-Istati Membri milli jżommu fis-seħħ jew jintroduċu liġijiet, regolamenti jew dispożizzjonijiet amministrattivi li jeħtieġu l-approvazzjoni tal-memorandum u l-artikoli ta’ l-assoċjazzjoni u l-komunika ta’ kwalunkwe dokumenti oħrajn meħtieġa għall-eżerċizzju normali tas-sorveljanza. 2. Madankollu, l-Istati Membri ma jistgħux jadottaw dispożizzjonijiet li jehtieġu approvazzjoni minn qabel jew notifika sistematika ta’ kundizzjonijiet ġenerali jew speċjali tal-polza, skali tal-primjums u formoli u dokumenti oħrajn stampati li intrapriża tar-riassigurazzjoni bi ħsiebha tuża fix-xogħol tagħha dwar intrapriżi li jagħmlu ċessjoni jew retro-ċessjoni. Artikolu 10 – Il-ħtiġiet ekonomiċi tas-suq L-Istati Membri ma jistgħux jeħtieġu li applikazzjoni għall-awtorizzazzjoni tiġi meqjusa fid-dawl tal-ħtiġiet ekonomiċi tas-suq. Artikolu 11 – Skema ta’ l-operazzjonijiet 1. L-iskema ta’ l-operazzjonijiet imsemmija fl-Artikolu 6(b) għandha tinkludi d-dettalji jew evidenza ta’: (a) in-natura tar-riskji li l-intrapriża tar-riassigurazzjoni tipproponi li tkopri; (b) it-tipi ta’ arranġamenti tar-riassigurazzjoni li l-intrapriża tar-riassigurazzjoni tipproponi li tagħmel ma’ intrapriżi li jagħmlu ċ-ċessjoni; (c) il-prinċipji ta’ gwida dwar ir-retroċessjoni; (d) l-oġġetti li jifformaw il-fond minimu tal-garanzija; (e) l-istimi ta’ l-ispejjeż tat-twaqqif tas-servizzi amministrattivi u l-organizzazzjoni biex jinkiseb l-kummerċ u r-riżorsi finanzjarji maħsuba biex ilaħħqu ma’ l-ispejjeż. 2. Minbarra r-rekwiżiti fil-paragrafu 1, għall-ewwel tliet snin finanzjarji, l-iskema ta’ operazzjonijiet għandu jkun fiha: (a) stimi ta’ l-ispejjeż amministrattivi minbarra spejjeż ta’ istallazzjoni, b’mod partikolari spejjeż u kummissjonijiet ġenerali kurrenti; (b) stimi tal-primjums u kontribuzzjonijiet u talbiet għall-indennizz; (c) previżjoni tal-karta tal-bilanċ; (d) stimi tar-riżorsi finanzjarji maħsuba li jkopru r-responsabbiltajiet tas-sottoskrizzjoni u l-marġinu tas-solvibbiltà. Artikolu 12 – L-azzjonisti u l-membri b’parteċipazzjoni azzjonarja kwalifikattiva L-awtoritajiet kompetenti ta’ l-Istat Membru fejn l-intrapriża għandha l-uffiċċju prinċipali tagħha m’g ħandhomx jagħtu awtorizzazzjoni lil intrapriża biex tibda l-kummerċ tar-riassigurazzjoni qabel ma jkunu ġew mgħarrfa dwar l-identitajiet ta’ l-azzjonisti jew membri, diretti jew indiretti, kemm jekk persuni naturali jew legali, li għandhom parteċipazzjonijiet azzjonarji kwalifikattivi f’dik l-intrapriża u l-ammont tagħhom. L-istess awtoritajiet għandhom jirrifjutaw l-awtorizzazzjoni jekk, filwaqt li jqisu l-ħtieġa li tiġi żgurata l-amministrazzjoni tajba u prudenti ta’ intrapriża tar-riassigurazzjoni, mhumiex sodisfatti dwar il-kwalifika ta’ l-azzjonisti jew il-membri. Artikolu 13 – Ċa ħda ta’ l-awtorizzazzjoni Kwalunkwe deċiżjoni li tiġi miċħuda awtorizzazzjoni għandha jkun fiha r-raġunijiet preċiżi li għalihom ittieħdet u għandha tiġi notifikata lill-intrapriża konċernata. Kull Stat Membru għandu jipprovdi għad-dritt ta’ smigħ quddiem il-qrati, skond l-Artikolu 53, fil-każ li jkun hemm ċaħda. Dispożizzjoni bħal dik għandha ssir ukoll dwar każijiet fejn l-awtoritajiet kompetenti ma kkunsidrawx applikazzjoni għal awtorizzazzjoni fi żmien sitt xhur mid-data li rċivewha. Artikolu 14 – Konsultazzjoni minn qabel ma’ l-awtoritajiet kompetenti ta’ Stati Membri oħrajn 1. L-awtoritajiet kompetenti ta’ l-Istat Membru l-ieħor involut għandhom jiġu kkonsultati qabel l-għotja ta’ awtorizzazzjoni lil intrapriża tar-riassigurazzjoni, li hija: a) sussidjarja ta’ intrapriża ta’ l-assigurazzjoni jew tar-riassigurazzjoni awtorizzata fi Stat Membru ieħor; jew b) sussidjarja ta’ l-intrapriża parent ta’ intrapriża ta’ l-assigurazzjoni jew tar-riassigurazzjoni awtorizzata fi Stat Membru ieħor; jew c) kontrollata mill-istess persuna, kemm jekk naturali jew legali, li tikkontrolla intrapriża ta’ l-assigurazzjoni jew tar-riassigurazzjoni awtorizzata fi Stat Membru ieħor. 2. L-awtorità kompetenti ta’ Stat Membru involut, li hija responsabbli għas-sorveljanza ta’ istituzzjonijiet tal-kreditu jew ditti ta’ l-investiment għandha tiġi kkonsultata qabel l-għotja ta’ awtorizzazzjoni lil intrapriża tar-riassigurazzjoni, li hija: a) sussidjarja ta’ istituzzjoni tal-kreditu jew ditta ta’ l-investiment awtorizzata fil-Komunità; jew b) sussidjarja ta’ l-intrapriża parent ta’ istituzzjoni tal-kreditu jew ditta ta’ l-investiment awtorizzata fil-Komunità; jew c) kontrollata mill-istess persuna, kemm jekk naturali jew legali, li tikkontrolla istituzzjoni tal-kreditu jew ditta ta’ l-investiment awtorizzata fil-Komunità. 3. L-awtoritajiet kompetenti rilevanti msemmija fil-paragrafi 1 u 2 għandhom b’mod partikolari jikkonsultaw lil xulxin meta jqisu l-idonejità ta’ l-azzjonisti u r-reputazzjoni u l-esperjenza tad-diretturi involuti fl-amministrazzjoni ta’ entità oħra fl-istess grupp. Għandhom jgħarrfu lil xulxin dwar kwalunkwe informazzjoni fuq l-idonejità ta’ l-azzjonisti u r-reputazzjoni u l-esperjenza tad-diretturi li hija rilevanti għall-awtoritajiet kompetenti l-oħrajn involuti fl-għotja ta’ awtorizzazzjoni kif ukoll għall-istima kontinwata fuq il-konformità mal-kundizzjonijiet tal-ħidma. TITOLU III – IL-KUNDIZZJONIJIET LI JIRREGOLAW IL-KUMMERĊ TAR-RIASSIGURAZZJONI Kapitolu 1 – Il-prinċipji u l-metodi ta’ sorveljanza finanzjarja TAQSIMA 1- L-AWTORITAJIET KOMPETENTI U R-REGOLI ġENERALI ARTIKOLU 15 – L-awtor